title: Jari Kauppila

text: Kauppila siirtyi KooKoon apuvalmentajaksi Petri Mattilan johtamaan valmennustiimiin kesäkuussa 2014. Hän voitti kauden 2014–2015 päätteeksi Mestis-hopeaa. KooKoo nostettiin kaudeksi 2015–2016 SM-liigaan ja myös Kauppila jatkaa joukkueen apuvalmentajana.


title: Jari Kauppila

text: Kauppila pelasi alle 20-vuotiaiden MM-kilpailuissa vuonna 1994. Suomen A-maajoukkueessa hän pelasi yhteensä 34 ottelua tehopistein 7+10=17.


title: Joonas Kuusela

text: Joonas Antero Kuusela (s. 30. toukokuuta 1990 Espoo) on suomalainen jääkiekkomaalivahti, joka pelaa Iso-Britannian toiseksi korkeimmalla sarjatasolla EPIHL-joukkue Guildford Flamesissa.


title: Joonas Kuusela

text: Kuusela on Espoon Kiekkoseuran kasvatti. Hän siirtyi juniorina sittemmin Espoo Bluesiin, jossa Kuusela voitti B-nuorten SM-pronssia vuonna 2007. Kaudeksi 2007–2008 hän siirtyi Pelicansiin. Kaudella 2008–2009 Kuusela nousi joukkueen SM-liigarinkiin ja toimi Pelicansin kolmosmaalivahtina. Hän pelasi kauden aikana kaksi SM-liigaottelua, joista ensimmäisen 18. lokakuuta 2008 Tampereen Ilvestä vastaan. 18-vuotias Kuusela torjui Pelicansille 4–2-voiton, keräsi yhteensä 15 torjuntaa ja palkittiin ottelun "Ilta-Sanomien" yhden tähden tähtipelaajana. Hän pelasi kauden aikana miesten pelejä myös kahden Mestis-ottelun verran alle 20-vuotiaiden maajoukkueessa.


title: Joonas Kuusela

text: Kauden 2009–2010 Kuusela pelasi suurimmaksi osaksi lainalla Mestiksessä, jossa pelejä Heinolan Kiekossa ja alle 20-vuotiaiden maajoukkueessa kertyi yhteensä 23 runkosarjassa ja kuusi pudotuspeleissä. Siirtotakajalla, tammikuun 2010 lopulla hän siirtyi HeKin vahvuuteen loppukaudeksi. Kuusela pelasi kauden aikana yhden SM-liigaottelun. Kauteen 2010–2011 hän lähti Pelicansin kakkosmaalivahtina Niko Hoviselle ja torjui yhdeksässä runkosarjaottelussa. Kuusela pelasi yhtä monta ottelua myös lainalla HeKissä. Hän kuului ns. Mestis-kelpoisten liiganuorten listalle ja sai pelata siirtotakarajankin jälkeen runkosarjan loppuun lainalla joukkueessa. 9. helmikuuta 2011 Kuusela onnistui tekemään pelipaikastaan huolimatta maalin saatuaan purkukiekon haltuunsa ja nostettua sen korkealta vastustajan maaliin.


title: Joonas Kuusela

text: Kuusela jatkoi Pelicansin kakkosmaalivahtina kaudella 2011–2012. Hän pelasi runkosarjassa 15 ottelua ja haki myös kymmenen ottelun verran tuntumaa Heinolan Peliitoista (ent. HeKi). Kevään 2012 pudotuspeleissä Kuusela sai kovan näytönpaikan, kun Niko Hovinen joutui sivuun ensimmäisen Oulun Kärppiä vastaan pelatun puolivälieräottelun jälkeen. Pelicans voitti ottelusarjan lopulta seitsemännen ottelun jälkeen voitoin 4–3. Hovinen aloitti joukkueen maalilla taas ensimmäisessä välieräottelussa Espoo Bluesia vastaan, mutta hänet kuitenkin vaihdettiin kesken ottelun Kuuselaan, joka tuurasi taas ottelusarjan loppuun asti lonkkavaivoista kärsinyttä Hovista. Välierät päättyivät Pelicansille otteluvoitoin 4–1. Finaaleissa JYPiä vastaan Kuusela pelasi kahdessa ottelussa, joista molemmat päättyivät Pelicansin tappioon. Toiseksi viimeisessä finaaliottelussa hänen tilalleen joukkueen maaliin vaihdettiin vain 17-vuotias Janne Juvonen, joka pelasi myös viimeisen finaaliottelun. Ottelusarja päättyi lopulta JYPille voitoin 4–1 ja Pelicans voitti näin ollen SM-hopeaa.


title: Joonas Kuusela

text: Kaudella 2012–2013 Kuusela taisteli Pelicansin kakkosmaalivahdin paikasta Janne Juvosen kanssa. Lonkkavamma esti hänen täysipainoisen pelaamisen, jonka takia Kuuselan kausi jäi varsin rikkonaiseksi. Hän jäi Pelicansin maalivahtihierarkiassa lopula Juvosen taakse, pelasi kauden aikana kahdeksan SM-liigaottelua ja vietti kevätkauden lainalla Peliitoissa jakaen pudotuspeleissä joukkueen torjuntavastuun Rasmus Rinteen kanssa. Kuusela kävi kauden aikana myös kolmen ottelun lainalla Ruotsin toiseksi korkeimmalla sarjatasolla HockeyAllsvenskanin Asplöven HC:ssä paikattuaan aivotärähdyksestä kärsinyttä Joni Puurulaa.


title: Joonas Kuusela

text: Kaudeksi 2013–2014 Kuusela siirtyi vuoden mittaisella sopimuksella Mestis-joukkue Vaasan Sportiin. Hän kantoi suurimman osan joukkueen torjuntavastuusta runkosarjassa, mutta Kuuselan kausi oli kuitenkin varsin epätasainen, joten Sport hankki loppukaudella uudeksi maalivahdikseen Frans Tuohimaan. Kuusela ei saanut enää pudotuspeleissä peliaikaa. Kaudeksi 2014–2015 hän siirtyi Kazakstanin mestaruussarjaan Aristan Temirtaun paitaan. Kuusela ehti pelata vain kahdessa runkosarjan ja kahdessa Kazakstanin Cupin ottelussa, kunnes hänen sopimuksensa purettiin jo lokakuussa 2014. Joulukuussa Kuusela palasi Suomeen ja siirtyi loppukauden kattaneella sopimuksella Suomi-sarjajoukkue Kokkolan Hermekseen. Hänen torjuntaprosenttinsa 92,6 % oli sarjan runkosarjan paras. Hermes eteni Suomi-sarjan finaaliin, mutta mestaruuden vei kuitenkin Jokipojat otteluvoitoin 3–0. Hermes nostettiin kuitenkin kauden päätteeksi "villillä kortilla" Mestikseen.


title: Joonas Kuusela

text: Kaudella 2015–2016 Kuusela jatkoi Hermeksen paidassa Mestiksessä. Hän toimi pääasiassa joukkueen kakkosmaalivahtina Denis Godlalle ja pelasi 15 runkosarjaottelua. Runkosarjan lopulla Kuusela joutui kuitenkin loukkaantumisen vuoksi sivuun ja Hermes täydensi tämän myötä maalivahtiosastoaan Tomi Rautiolla. Syyskuussa 2016 hän siirtyi vuoden mittaisella sopimuksella Iso-Britannian toiseksi korkeimmalle sarjatasolle EPIHL-joukkue Guildford Flamesiin oltuaan ilman sopimusta alkukauden 2016–2017.


title: Joonas Kuusela

text: Kuusela pelasi alle 18-vuotiaiden MM-kilpailuissa vuonna 2008 sekä alle 18-vuotiaiden Ivan Hlinkan muistoturnauksessa vuonna 2007, jolloin hän voitti hopeaa.


title: Marko Pöyhönen

text: Marko Kristian Pöyhönen (s. 10. syyskuuta 1987 Hollola) on suomalainen jääkiekkopuolustaja, joka pelaa Slovakian Extraligan HKm Zvolenissa. Hän pelasi kauteen 2015–2016 saakka pääsääntöisesti keskushyökkäjänä. Pöyhönen osaa pelata myös laidassa. Hänen aiemman seuransa, SM-liigajoukkue Pelicansin pääomistaja ja valmentaja Pasi Nurminen on kuvaillut Pöyhöstä hyvin peliä lukevaksi ja hyökkäyksiä tukevaksi puolustajaksi, joka on valmis "hyppäämään rooliin kuin rooliin".


title: Marko Pöyhönen

text: Pöyhönen on Pelicansin kasvatti. Hän pelasi juniorina myös Kiekkoreippaassa. Pöyhönen kuului kaudella 2005–2006 Pelicansin A-nuorten kapteenistoon ja jakoi tehoilla 9+15=24 joukkueen sisäisen pistepörssin kolmannen sijan Ville-Veikko Väkeväisen kanssa. Kevään 2006 karsintasarjassa hän jakoi neljällä osumallaan Pelicansin sisäisen maalipörssin voiton kolmen muun pelaajan kanssa. Kaudella 2006–2007 Pöyhönen pelasi myös ensimmäiset miesten pelinsä. Hän pelasi seitsemän ottelua Pelicansin SM-liigajoukkueessa jääden niissä ilman tehopisteitä sekä seitsemän Mestis-ottelua alle 20-vuotiaiden maajoukkueessa tehden yhden syöttöpisteen. Suurimman osan kaudestaan Pöyhönen pelasi kuitenkin Pelicansin A-nuorissa, joissa hän voitti Suomenmestaruuden keväällä 2007.


title: Marko Pöyhönen

text: Elokuussa 2007 Pöyhönen siirtyi aluksi kuukauden mittaisella lainasopimuksella Mestis-joukkue Heinolan Kiekkoon. Hän pelasi joukkueessa lopulta suurimman osan kaudesta 2007–2008 ja teki HeKissä 20 runkosarjaottelussa tehot 7+10=17. Pelicansin SM-liigajoukkueessa Pöyhönen pelasi viisi ottelua ilman tehopisteitä. Hän pelasi ison osan kaudestaan myös Pelicansin A-nuorissa. Helmikuussa 2008 Pöyhönen teki kaksivuotisen jatkosopimuksen Pelicansin kanssa.


title: Marko Pöyhönen

text: Kausi 2008–2009 oli Pöyhöselle tulokaskausi ja läpimurto SM-liigassa. Hän teki 56 runkosarjaottelussa tehot 6+6=12 ja kymmenessä playoff-ottelussa yhden syöttöpisteen. Pöyhösen kuudesta maalista kolme oli voittomaaleja. Hänen liigauransa avausmaali syntyi 22. marraskuuta 2008 vieraissa Tampereen Ilvestä vastaan. Pöyhösen osuma ratkaisi Pelicansille 0-3-voiton. Hänet palkittiin ottelun "Ilta-Sanomien" kahden tähden tähtipelaajana. Kaudella 2009–2010, joulukuussa 2009 Pöyhönen kävi yhden ottelun mittaisella visiitillä HeKissä. Hän teki huhtikuussa 2010 vuoden mittaisen jatkosopimuksen Pelicansin kanssa. Toukokuussa 2011 Pöyhönen jatkoi sitä taas vuodella.


title: Marko Pöyhönen

text: Kaudella 2011–2012 Pöyhösen runkosarja jäi loukkaantumisen takia vain 35 ottelun mittaiseksi. Hän voitti kauden päätteeksi SM-hopeaa ja teki toukokuussa 2012 taas vuoden mittaisen jatkosopimuksen Pelicansin kanssa. Maaliskuussa 2013 Pöyhönen jatkoi sitä taas kahdella vuodella. Kausi 2013–2014 hänellä päättyi vain 22 ottelun jälkeen. Pöyhösen loukkaantumisen jatkuivat vielä alkukaudella 2014–2015. Kuntouduttuaan hän siirtyi kahden ottelun ajaksi Heinolan Peliittojen (ent. HeKi) Mestis-joukkueen vahvuuteen lokakuussa 2014. Tammikuussa 2015 Pöyhönen teki taas kaksivuotisen jatkosopimuksen Pelicansin kanssa. Kaudeksi 2015–2016 hänet nimettiin joukkueen varakapteeniksi. Pöyhönen pelasi kauden aikana paljon myös puolustajana.


title: Marko Pöyhönen

text: Pöyhönen lähti kauteen 2016–2017 täysipäiväisenä puolustajana. Seitsemän ensimmäisen ottelun jälkeen hän johti SM-liigan puolustajien pistepörssiä tehoilla 1+7=8 sekä puolustajien tehotilastoa lukemalla +6. Pöyhönen oli lopulta Pelicansin tehokkain puolustaja SM-liigan yhden kauden piste-ennätyksellään, tehoilla 4+21=25, joilla hän jakoi koko liigan puolustajien pistepörssin yhdeksännen sijan kolmen muun pelaajan kanssa.


title: Marko Pöyhönen

text: Kaudeksi 2017–2018 Pöyhönen siirtyi vuoden mittaisella sopimuksella Itävallan Erste Bank Eishockey Ligan kroatialaisjoukkue Medveščak Zagrebiin. Kaudeksi 2018–2019 hän siirtyi vuoden sopimuksella Slovakian Extraligan HKm Zvoleniin.


title: Marko Pöyhönen

text: Pöyhönen pelasi alle 20-vuotiaiden MM-kilpailuissa vuonna 2007. Hän on pelannut myös kolme poikien maaottelua.


title: Marko Pöyhönen

text: Pöyhönen on viiden laudaturin ylioppilas.


title: Mannaja

text: Mannaja on Sergio Martinon ohjaama spagettiwestern vuodelta 1977. Elokuva kertoo synkästä palkkionmetsästäjä Bladesta, jota näyttelee Maurizio Merli. Blade palaa kotikaupunkiinsa Suttonvilleen kostamaan lapsuutensa väärinkohtelun, mutta saa havaita äärikonservatiivisen McGowanin (Philippe Leroy) ja ilkeän Vollerin (John Steiner) ottaneen kaupungin valtaansa. Mannaja oli 1970-luvun puolen välin jälkeen kuolleen genrensä viimeisiä edustajia, mutta myös yksi arvostetuimpia. Ulkoasullisesti elokuva on hyvin synkkä: Suttonville on sateinen ja sumuinen kaupunki - Martinon mukaan näin tehtiin olosuhteiden pakosta, sillä muuten katsojat olisivat nähteet lavasteiden huonon kunnon.


title: Mannaja

text: Allmovien arvostelun mukaan Mannaja muistuttaa ulkoasultaan, musiikin käytöltään ja juoneltaan huomattavasti vuotta aiemmin ilmestynyttä Enzo G. Castellarin Keomaa sekä kymmentä vuotta aikaisempaa, Sergio Corbuccin ohjaamaa Django - kostajaa.


title: Mannaja

text: Alla oleva lista ei ole täydellinen, vaan sisältää vain keskeisimpien roolien näyttelijät.


title: Niko Tuhkanen

text: Niko Tuhkanen (s. 18. huhtikuuta 1988 Lahti) on suomalainen jääkiekkopuolustaja, joka pelaa Puolan Polska Hokej Ligan GKS Katowicessa.


title: Niko Tuhkanen

text: Tuhkanen on Pelicansin kasvatti. Hän voitti joukkueessa A-nuorten Suomenmestaruuden vuonna 2007. Kaudella 2007–2008 Tuhkanen debytoi miesten peleissä pelattuaan kahdeksan Mestis-ottelua alle 20-vuotiaiden maajoukkueessa. Hän ei kuitenkaan tehnyt vielä SM-liigadebyyttiään, vaan pelasi kautensa pääasiassa Pelicansin A-nuorissa. Tuhkasen kausi päättyi jo syyskaudella loukkaantumisen vuoksi. Hänen liigadebyyttinsä tapahtui seuraavalla kaudella 2008–2009. Tuhkanen pelasi ensimmäisen SM-liigaottelunsa kolmannessa runkosarjaottelussa 18. syyskuuta 2008 vieraissa Oulun Kärppiä vastaan, jolloin hänet merkittiin Pelicansin ykköspuolustajapariin Henri Laurilan viereen. Liigauransa avausmaalin Tuhkanen teki 18. lokakuuta 2008 Tampereen Ilvestä vastaan. Hän vietti suurimman osan kaudestaan lainalla Mestis-joukkue Heinolan Kiekossa ja sai Pelicansin liigajoukkueessa peliaikaa lähinnä keskitalvella loukkaantumissuman aikaan. Kaikkiaan Tuhkanen pelasi SM-liigassa 16 runkosarja- ja yhden playoff-ottelun tehopistein 1+1=2.


title: Niko Tuhkanen

text: Kaudeksi 2009–2010 Tuhkanen teki vuoden mittaisen sopimuksen HeKin kanssa. Hän teki Mestiksen yhden kauden piste-ennätyksensä tehtyään 34 runkosarjaottelussa tehot 5+17=22, joilla Tuhkanen oli joukkueen tehokkain puolustaja. Hän jakoi koko Mestiksen puolustajien pistepörssin seitsemännen sijan Jokipoikien Matti Näätäsen kanssa. Tuhkanen esiintyi kauden aikana myös kuuden SM-liigaottelun verran Pelicansissa, joiden kanssa hän teki 1+1-vuotisen jatkosopimuksen huhtikuussa 2010. Tuhkasen kausi 2010–2011 kului kuitenkin taas suurimmaksi osaksi HeKissä, jossa hän pelasi kauden loppuun. Väliin mahtui 15 liigaottelua Pelicansissa.


title: Niko Tuhkanen

text: Toukokuussa 2011 Tuhkanen teki try-out -sopimuksen Jokereiden kanssa. Hän pelasi harjoituskaudella kolme European Trophy -ottelua tehden yhden maalin, mutta Tuhkanen jäi lopulta ilman jatkosopimusta. Hän siirtyi kauden 2011–2012 kynnyksellä Valko-Venäjän Ekstraligan H’K Njoman Hrodnaan, mutta palasi joulukuussa 2011 Suomeen ja siirtyi yhdeksi otteluksi lainalle Pelicansiin paikkaamaan puolustajavajetta. Tämän jälkeen Tuhkanen palasi viiden ottelun sopimuksella Heinolaan ja HeKistä Peliitat-nimeen vaihtaneeseen seuraan. Vuodenvaihteessa hän siirtyi lopulta loppukaudeksi jo kauden viidenteen seuraansa, Ruotsin kolmanneksi korkeimmalla sarjatasolla I-divisioonassa pelanneeseen IF Björklöveniin.


title: Niko Tuhkanen

text: Kaudeksi 2012–2013 Tuhkanen siirtyi vuoden mittaisella sopimuksella Vaasan Sportiin. Hän sivusi Mestiksen yhden kauden piste-ennätystään tehoilla 4+18=22, joilla Tuhkanen jakoi koko sarjan puolustajien pistepörssin viidennen sijan LeKin Jarkko Näppilän ja Jokipoikien Esa Lehikoisen kanssa. Hän aloitti kautensa hieman vaisusti, mutta kevätkaudella Tuhkanen loisti ja mm. Jatkoaika.com -sivusto valitsi hänet kuukauden Mestis-pelaajaksi. Hän onnistui tekemään tammikuussa pelipaikkaansa nähden hienot tehot 2+10=12.


title: Niko Tuhkanen

text: Tuhkanen palasi kaudeksi 2013–2014 vuoden mittaisella sopimuksella Pelicansiin. Hän pelasi ensimmäisen täyden SM-liigakautensa ja teki 31 runkosarjaottelussa tehot 3+8=11. Tuhkanen jakoi myös Pelicansin sisäisen tehotilaston voiton Jan Latvalan kanssa lukemalla +14. Hän pelasi osan kaudestaan myös lainalla Peliitoissa. Huhtikuussa 2014 Tuhkanen teki vuoden mittaisen jatkosopimuksen Pelicansin kanssa.


title: Niko Tuhkanen

text: Kaudella 2014–2015 Tuhkanen pelasi täyden liigakauden 51 ottelua, tehden niissä uransa tähän asti parhaat pisteensä 5+10. Tuhkanen oli sisäisen tehotilaston toinen +4. Hyvät otteet vakuuttivat valmennuksen (Lämsä) ja maaliskuussa 2015 hänen sopimustaan jatkettiin kahdella vuodella.


title: Niko Tuhkanen

text: Kaudella 2015–2016 Pelicans vaihtoi valmentajaa ja Lämsän tilalle tuli kaksikko Matikainen Nurminen. Tuhkanen jäi Pelicansissa kauden aikana varsin pieneen rooliin kevään 2015 toiseksi viimeisessä pelissä tulleen pahan polvivamman takia. Kuntouduttuaan hän ei saanut valmentaja Pasi Nurmiselta luottoa juuri lainkaan ja pelasikin joukkueessa vain 17 ottelua tehden kaksi maalia. Hän pelasi sarjatasoa alempana Peliitoissa 16 ottelua. Tammikuun 2016 lopulla Pelicans vuokrasi Tuhkasen aluksi kolmen ottelun sopimuksella Espoo Bluesiin paikkaamaan loukkaantumisia. Hän pelasi siellä viisi ottelua ilman tehopisteitä, jonka jälkeen Pelicans kauppasi Tuhkasen pelaajaoikeudet siirtotakarajalla helmikuussa Tapparaan vaihdossa Pasi Puistolaan. Vielä ennen siirtorajan umpeutumista Tappara lainasi hänet loppukaudeksi Mestis-joukkue TuToon.


title: Niko Tuhkanen

text: Tuhkanen teki kaudeksi 2016–2017 vuoden mittaisen jatkosopimuksen Tapparan kanssa. Hän pelasi alkukaudella loukkaantumisen vuoksi Tapparassa vain seitsemän runkosarja- ja yhden Mestarien liigan ottelun sekä kolme ottelua lainalla Mestis-joukkue Lempäälän Kisassa. Tuhkanen loukkaantui ja jäi Tapparassa myös varsin pieneen rooliin, joten hänen kuntouduttua seura lainasi Tuhkasen joulukuussa 2016 loppuvuodeksi KooKoohon paikkaamaan loukkaantumisia. Vuoden 2017 vaihteessa hänen lainasopimustaan jatkettiin kauden loppuun. Tuhkanen voitti KooKoon sisäisen tehotilaston lukemalla +6.


title: Niko Tuhkanen

text: Syksyllä 2017 Tuhkanen vahvisti Heinolan Peliittoja yhdessa Suomen Cupin ottelussa. Syyskuussa hän palasi 5. marraskuuta 2017 asti ulottuvalla sopimuksella KooKoohon paikkaamaan loukkaantumisia. Lyhyen sopimuksensa päätyttyä Tuhkasen sopimusta jatkettiin kauden 2017–2018 loppuun saakka. Syksyllä 2018 hän liittyi taas ottelukohtaisella sopimuksella Peliittoihin Suomen Cupin aikana. Marraskuussa Tuhkanen siirtyi loppukauden 2018–2019 kattavalla sopimuksella Puolan Polska Hokej Ligan GKS Katowiceen.


title: Niko Tuhkanen

text: Tuhkanen on pelannut kuusi nuorten ja yhden poikien maaottelun. Hänet valittiin alle 20-vuotiaiden maajoukkueen MM-leirille vuoden 2008 turnaukseen, mutta hän loukkaantui muutama päivä ennen leiriä ja samalla kulunut kausi päättyi siihen.


title: Niko Tuhkanen

text: Tuhkasen avovaimo on mm. "Salatut elämät" -televisiosarjasta tuttu näyttelijä Jasmine Nystén. Parilla on vuosina 2015 ja 2017 syntyneet pojat.


title: Michal Birner

text: Michal Birner (s. 2. maaliskuuta 1986 Litoměřice, Tšekkoslovakia) on tšekkiläinen jääkiekkoilija, joka on pelaa Sveitsin National League A:n Fribourg-Gottéronissa. Hän on pelipaikaltaan vasen laitahyökkääjä.


title: Michal Birner

text: Birnerin kasvattajaseura on HC Litoměřice, mutta hän siirtyi jo junioriuransa aikana HC Slavia Prahaan, jossa Birner voitti Tšekin B-nuorten mestaruuden vuonna 2001. Hän debytoi miesten peleissä 17-vuotiaana kaudella 2003–2004. Birner pelasi kauden aikana Extraligassa yhden ottelun ja suurin osa hänen kaudestaan kului vielä Tšekin A-nuorissa. St. Louis Blues varasi Birnerin neljännellä kierroksella 116. pelaajana . Samana kesänä hänet varasi myös OHL-joukkue Barrie Colts kahdeksantena pelaajana .


title: Michal Birner

text: Kaudeksi 2004–2005 Birner siirtyi Barrie Coltsiin, mutta hän siirtyi kesken kauden toiseen OHL-seuraan, Saginaw Spiritiin. Kaudella 2005–2006 hän oli tehoilla 31+54=85 joukkueen toiseksi paras pistemies, maalintekijä ja syöttäjä. Kevään 2006 pudotuspeleissä Birner jakoi tehoilla 1+3=4 Spiritin sisäisen pistepörssin voiton Patrick McNeillin kanssa. Kesäkuussa 2006 hän teki kolmivuotisen tulokassopimuksen St. Louis Bluesin kanssa ja siirtyi sen organisaatioon kaudeksi 2006–2007. Birner pelasi kautensa kokonaan farmissa, AHL-joukkue Peoria Rivermenin riveissä. Kesken toisen kautensa 2007–2008 hänet kaupattiin Anaheim Ducksiin, jonne siirtyivät myös Doug Weight ja seitsemännen kierroksen varausvuoro kesälle vaihdossa Andy McDonaldiin. Birnerin kausi kului jälleen kokonaan farmissa, loppukausi Ducksin farmijoukkue Portland Piratesissa.


title: Michal Birner

text: Anaheim Ducksin uudeksi farmijoukkueeksi tuli kaudeksi 2008–2009 Des Moinesista kotoisin ollut Iowa Chops. Birner pelasi joukkueessa kaksi ottelua, kunnes hänet pudotettiin marraskuussa 2008 sarjatasoa alemmas ECHL-joukkue Bakersfield Condorsiin. Birner ei ehtinyt pelata joukkueessa otteluakaan, kun hän teki viikkoa myöhemmin loppukauden kattavan sopimuksen SM-liigajoukkue Pelicansin kanssa. Birner pelasi joukkueessa vain kuusi ottelua, kunnes hänen kautensa päättyi jo joulukuussa käsimurtumaan. Kaudeksi 2009–2010 Birner siirtyi Turun Palloseuraan. Hän teki SM-liigan yhden kauden piste-ennätyksensä ja oli tehoilla 15+30=45 joukkueen kolmanneksi paras pistemies ja toiseksi paras syöttäjä. Birner voitti Suomenmestaruuden keväällä 2010. Hän teki maaliskuussa 2010 vuoden mittaisen jatkosopimuksen TPS:n kanssa.


title: Michal Birner

text: Kaudella 2010–2011 Birner kärsi loukkaantumisista ja pelasi vain 48 runkosarjaottelua tehden 17 tehopistettä. Hän loukkaantui ensimmäisen kerran jo harjoituskaudella ja oli polvivamman takia noin neljä viikkoa sivussa. Helmikuussa 2011 Birner joutui loppukaudeksi sivuun nilkkavamman takia. Maaliskuussa hän jatkoi sopimustaan taas vuodella. Birneristä tuli kaudella 2011–2012 TPS:n varakapteeni. Hän teki runkosarjassa 25 tehopistettä ja teki kevään 2012 pudotuspeleissä TPS:n ainoat kaksi maalia Villi kortti -kierroksella kahdessa ottelussa Oulun Kärppiä vastaan.


title: Michal Birner

text: Toukokuussa 2012 Birner teki kaksivuotisen sopimuksen hänen kotimaassaan pelaavan KHL-joukkue Lev Prahan kanssa. Hän ei ehtinyt pelata joukkueessa kauden 2012–2013 aikana otteluakaan, kunnes Lev Praha lainasi hänet syyskuussa marraskuiseen Karjala-turnaukseen asti kestävään taukoon takaisin TPS:ään. Birner palasi Lev Prahaan kuitenkin jo lokakuun lopussa. Kaudella 2013–2014 hän nousi joukkueen varakapteeniksi ja eteni Levin kanssa Gagarin Cup -finaaleihin saakka. Metallurg Magnitogorsk vei kuitenkin mestaruuden setisemän ottelun jälkeen voitoin 4–3.


title: Michal Birner

text: Kaudeksi 2014–2015 Birner palasi SM-liigaan ja siirtyi vuoden mittaisella sopimuksella Kalevan Palloon. Hän oli joukkueen paras pistemies tehoilla 15+21=36. Kaudeksi 2015–2016 Birner palasi kotimaahansa ja siirtyi kolmivuotisella sopimuksella HC Liberecin riveihin. Hän oli joukkueen kolmanneksi paras pistemies tehoilla 13+26=39. Birner voitti kauden päätteeksi Tšekin-mestaruuden.


title: Michal Birner

text: Birner siirtyi kaudeksi 2016–2017 vuoden mittaisella sopimuksella KHL-joukkue Traktor Tšeljabinskiin. Hän osoittautui kuitenkin pettymykseksi ja teki 12 ottelussa vain yhden syöttöpisteen. Loka-marraskuun 2016 vaihteessa Birner sai potkut Traktorista ja siirtyi loppukaudeksi Sveitsin National League A:n Fribourg-Gottéroniin.


title: Michal Birner

text: Birner edusti Tšekkiä MM-kilpailuissa vuonna 2016, jolloin hän jakoi joukkueen sisäisen pistepörssin voiton Roman Červenkan kanssa tehoilla 4+3=7. Birner jakoi myös Tšekin sisäisen tehotilaston voiton Tomáš Kundrátekin ja Michal Kempnýn kanssa lukemalla +7. Hänet palkittiin alkulohkossa Ruotsia vastaan pelatun ottelun päätteeksi Tšekin joukkueen ottelun parhaana pelaajana. Birner pelasi myös maailmancupissa vuonna 2016. Yhteensä Birner on pelannut 33 A-maaottelua tehopistein 6+8=14. Hänen ensimmäinen A-maajoukkuemaalinsa syntyi Channel One Cupin Prahassa pelatussa avausottelussa 18. joulukuuta 2014 Ruotsia vastaan.


title: Michal Birner

text: Birner pelasi myös alle 20-vuotiaiden MM-kilpailuissa vuonna 2006 sekä alle 18-vuotiaiden MM-kilpailuissa vuonna 2004 voittaen pronssia. Jälkimmäisenä mainitussa turnauksessa Birner jakoi kolmella osumallaan Tšekin sisäisen maalipörssin voiton David Krejčín ja Jakub Šindelin kanssa. Hän pelasi myös U-18 Junior World Cupissa vuonna 2003, jolloin Birner voitti pronssia.


Noita: Lännen ilkeän noidan elämä ja teot () on yhdysvaltalaisen Gregory Maguiren vuonna 1995 ilmestynyt romaani. Kirjan on kuvittanut Douglas Smith. Suomennoksen on julkaissut Sammakko vuonna 2008. Suomentaja on Katja Rosvall. Teos perustuu L. Frank Baumin "Oz"-kirjoihin sekä niiden kirjailijoiden teoksiin, jotka jatkoivat virallisesti Baumin sarjaa. Romaanin pohjalta on tehty Broadway-musikaali "Wicked".


title: Jakub Šindel

text: Jakub Šindel (s. 24. tammikuuta 1986 Jihlava, Tšekkoslovakia) on tšekkiläinen jääkiekkoilija, joka pelasi kaudella 2015–2016 Ranskan Ligue Magnusin HC Morzine-Averiazissa. Hän on pelipaikaltaan keskushyökkääjä, mutta osaa pelata myös laidassa. Eliteprospects.com -sivuston Erik K. Pirin mukaan Šindel on taitava ja luisteluvoimainen hyökkääjä, jolla on hyvät kädet ja hyökkäyspään vaistot. Šindel ei ole kuitenkin kovin isokokoinen, eikä kovin aggressiivinen. Hän laukoo oikealta. Šindel on pelannut urallaan ulkomailla myös Pohjois-Amerikassa, Suomessa, Sveitsissä, KHL:ssä, Italiassa ja Iso-Britanniassa.


title: Jakub Šindel

text: Šindel on HC Slavia Prahan kasvatti. Hän voitti seurassa Tšekin B-juniorisarjan mestaruuden vuonna 2001. Šindel siirtyi kevätkaudella 2003 HC Sparta Prahan U20-joukkueeseen ja nousi sen Extraliga-joukkueeseen jo 17-vuotiaana kaudella 2003–2004. Hänen tulokaskautensa toi 34 runkosarjaottelussa tehot 5+1=6 sekä 13 playoff-ottelussa tehot 1+1=2. Šindel pelasi kauden aikana myös yhden ottelun lainalla arjatasoa alempana 1. česká hokejová ligan HC Dukla Jihlavassa.


title: Jakub Šindel

text: Chicago Blackhawks varasi varsin lupaavan Šindelin toisella kierroksella 54. pelaajana . Samana kesänä myös WHL-joukkue Brandon Wheat Kings varasi hänet 13. pelaajana . Šindel pelasi alkukauden 2004–2005 aikana kymmenen Extraliigan ottelua Sparta Prahassa ja viisi 1. ligan ottelua SK Horácká Slavia Třebíčissä. Hän pelasi loppukauden WHL:ää Wheat Kingsissa, jonka kanssa Šindel eteni aina liigan finaaleihin saakka. Ed Chynoweth Cupin vei kuitenkin Kelowna Rockets otteluvoitoin 4–1. Kaudeksi 2005–2006 Šindel palasi taas Sparta Prahaan, josta hän siirtyi kesken kauden HC Plzeňiin. Šindel oli 11 osumallaan joukkueen kolmanneksi paras maalintekijä. Kaudella 2006–2007 hän jakoi 16 osumallaan Plzeňin sisäisen maalipörssin voiton Peter Fabušin kanssa ja teki 26 tehopisteellään Extraligan yhden kauden piste-ennätyksensä.


title: Jakub Šindel

text: Kaudella 2007–2008 Šindel teki 19 osumallaan Extraligan yhden kauden maaliennätyksensä ja sijoittui Plzeňin sisäisessä maalipörssissä kolmanneksi. Hän vahvisti 1. ligassa pelannutta BK Mladá Boleslavia sekä kevään 2007 että kevään 2008 pudotuspeleissä. Šindel oli kevään 2008 pudotuspeleissä joukkueen paras pistemies tehoilla 5+5=10.


title: Jakub Šindel

text: Joulukuussa 2008 Šindel jätti Plzeňin ja siirtyi loppukauden 2008–2009 kattavalla sopimuksella SM-liigajoukkue Pelicansiin. Kaudeksi 2009–2010 hän palasi kotimaahansa ja siirtyi vuoden mittaisella sopimuksella HC Kometa Brnoon. Šindel oli 11 osumallaan joukkueen kolmanneksi paras maalintekijä Kamil Brabenecin kanssa.


title: Jakub Šindel

text: Kaudeksi 2010–2011 Šindel siirtyi vuoden mittaisella sopimuksella Tapparaan. Hän pelasi joukkueessa vain kuusi European Trophy -ottelua ilman tehopisteitä, kunnes Šindel purki yhteisymmärryksessä sopimuksensa Tapparan kanssa ja palasi jo ennen kauden alkua Pelicansiin. Hän voitti tehoilla 15+18=33 joukkueen sisäisen piste- ja maalipörssin. Kevään 2011 liigakarsinnoissa Šindel jakoi kolmella osumallaan Pelicansin sisäisen maalipörssin voiton Dwight Helmisen ja Antti Tyrväisen kanssa.


title: Jakub Šindel

text: Šindel aloitti kauden 2011–2012 syyskuussa 2011 try-outilla Sveitsin National League A:n Kloten Flyersissa, jossa hän pelasi viisi ottelua tehden kaksi syöttöpistettä. Šindel jäi ilman sopimusta ja siirtyi lokakuussa KHL-joukkue Dinamo Riikaan. Hän pelasi siellä 21 ottelua tehden yhden maalin, kunnes siirtyi joulukuussa kuukauden mittaiselle try-outille Oulun Kärppiin, jossa Šindeliä valmensi hänelle Pelicansista tuttu Hannu Aravirta. Tammikuun 2012 puolessavälissä joukkue jatkoi hänen koeaikaansa kolmella ottelulla, joiden jälkeen Kärpät jatkoivat Šindelin koeaikaa jälleen taas kolmella ottelulla. Tästä huolimatta hän ei kuitenkaan pelannut koeaikaansa loppuun, sillä Kärpät hankki jo samana päivänä hyökkäykseensä Jozef Stümpelin ja purki Šindelin try-outin. Noin viikkoa myöhemmin siirtorajan kynnyksellä, tammikuun lopulla hän teki loppukauden kattavan sopimuksen Porin Ässien kanssa, jonne Šindel hankittiin korvaamaan Radek Smoleňák. Ässät oli hänelle jo kauden neljäs seura.


title: Jakub Šindel

text: Syyskuussa 2012 Šindel teki vuoden mittaisen sopimuksen Italian Serie A:ssa pelanneen HC Fassan kanssa. Hän voitti joukkueen sisäisen piste-, maali- ja syöttöpörssin tehoilla 23+33=56, joilla Šindel sijoittui sarjan pistepörssissä yhdeksänneksi. Hän voitti myös koko kevään 2014 karsintasarjan piste- ja maalipörssin tehoilla 5+4=9. Kaudella 2013–2014 Šindel oli Fassan paras pistemies ja syöttäjä tehoilla 16+27=43. Kaudeksi 2014–2015 hän siirtyi toiseen Serie A -joukkueeseen, SV Kaltern/Calvaroon. Kalternista Šindel siirtyi kuitenkin kesken kauden, marraskuussa 2014 Iso-Britannian EIHL-liigassa pelaavaan Coventry Blazeen. Hän voitti joukkueessa pudotuspelien mestaruuden.


title: Jakub Šindel

text: Kaudeksi 2015–2016 Šindel siirtyi vuoden mittaisella sopimuksella Ranskan Ligue Magnusin HC Morzine-Averiaziin. Hän nousi joukkueen varakapteeniksi. Šindelin kausi meni kuitenkin pilalle, kun vastustajan maila aiheutti hänelle vakavan kasvomurtuman ja vaaransi koko Šindelin uran jatkon. Hän toimi kauden aikana myös Morzinen pelaaja-valmentajana.


title: Jakub Šindel

text: Šindel pelasi alle 20-vuotiaiden MM-kilpailuissa vuosina 2004 ja 2006 sekä alle 18-vuotiaiden MM-kilpailuissa vuosina 2003 ja 2004, joista jälkimmäinen turnaus päättyi pronssiin. Vuoden 2003 turnauksessa hän oli tehoilla 4+1=5 Tšekin paras maalintekijä ja jakoi joukkueen sisäisen maalipörssin voiton kolmen muun pelaajan kanssa. Vuoden 2004 turnauksessa Šindel toimi Tšekin kapteenina. Hän oli tehoilla 3+3=6 joukkueen paras maalintekijä David Krejčín ja Michal Birnerin kanssa sekä toiseksi paras pistemies Krejčín jälkeen. Šindel voitti myös Tšekin sisäisen tehotilaston lukemalla +5.


title: Jakub Šindel

text: Tšekin A-maajoukkueessa Šindel on pelannut kaksi ottelua tehden yhden maalin.


title: Jakub Šindel

text: Šindelin isä Jaromír on entinen jääkiekkomaalivahti ja maailmanmestari (vuodelta 1985), joka on pelannut myös SM-liigassa. Näin ollen myös Jakub pelasi varhain juniorina Suomessa Kiekko-Reippaassa ja Tapparassa. Jaromír on sittemmin toiminut päävalmentajan ja urheilujohtajan tehtävissä Extraligassa asti. Jakub Šindelin setä Roman pelasi omalla urallaan puolustajana HC Třinecin Extraliga-joukkueessa.


title: San Marino kesäolympialaisissa 2008

text: San Marino osallistui Pekingin kesäolympialaisiin 2008 neljän urheilijan voimin. Joukkue osallistui kolmeen eri urheilumuotoon, mutta ei onnistunut saavuttamaan yhtään mitalia. Parhaaseen saavutukseen ylsi naisten trap-ammunnassa kilpaillut Daniela Del Din, joka sijoittui 15:nneksi.


title: San Marino kesäolympialaisissa 2008

text: "Bucci voitti juoksemalla vain kaksi kilpakumppaniaan."


title: San Marino kesäolympialaisissa 2008

text: "Nicolini oli alkuerien hitain, samoin Muccioli."


title: Dylan Armstrong

text: Dylan Armstrong (s. 15. tammikuuta 1981 Kamloops, Brittiläinen Kolumbia) on kanadalainen kuulantyöntäjä. Hänen nykyisenä valmentajanaan toimii entinen moukarinheiton olympiakultamitalisti Anatoli Bondartšuk.


title: Dylan Armstrong

text: Ennen kuin Armstrong keskittyi täysin kuulantyöntöön vuonna 2004, oli hän myös lahjakas moukarin- ja kiekonheittäjä. Hän saavutti Pan-Amerikan juniorimestaruuskilpailuissa 1999 kultaa moukarinheitossa, hopeaa kuulantyönnössä ja pronssia kiekonheitossa. Hän pitää edelleen hallussaan moukarinheiton Pohjois-Amerikan lukio- ja nuorisotason ennätyksiä. Samasta lajista Armstrong voitti nuorten MM-hopeaa vuonna 2000.


title: Dylan Armstrong

text: Armstrong sai pronssia Jeux de la Francophonie -kilpailuiden kuulantyönnössä 2001. Osakan MM-kilpailuissa 2007 hän sijoittui yhdeksänneksi. Saman vuoden Pan Amerikan kisoissa Rio de Janeirossa hän voitti kultaa tuloksella 20,10. Valencian sisäratojen MM-kilpailuissa 2008 hän karsiutui loppukilpailusta.


title: Dylan Armstrong

text: Armstrong sijoittui Pekingin olympialaisissa 2008 kuulantyönnön loppukilpailussa alun perin neljänneksi häviten Valko-Venäjän Andrei Mih’nevitšille vain yhdellä senttimetrillä. Hänen finaalituloksensa 21,04 metriä oli silloinen Kanadan ulkoratojen ennätys. Vuonna 2014 Armstrong nousi kilpailun kolmanneksi kun Mih’nevitš hylättiin dopingin vuoksi. Berliinin MM-kilpailuissa 2009 hän karsiutui loppukilpailusta. Dohan sisäratojen MM-kilpailuissa 2010 hän sijoittui alun perin neljänneksi Kanadan ennätyksellä 21,39, mutta nousi myöhemmin kolmanneksi Andrei Mih’nevitšin dopinghylkäyksen jälkeen. Armstrong työnsi 2. kesäkuuta 2010 Baunatalissa Kanadan ennätykseksi tuloksen 21,58 m. Delhin Kansainyhteisön kisoissa 2010 hän voitti kultaa tuloksella 21,02.


title: Dylan Armstrong

text: Vuonna 2011 Armstrong paransi Kanadan ennätystä kahdesti työnnettyään huhtikuussa 21,72 m ja kesäkuussa 22,21 m. Daegun MM-kilpailuissa hän voitti hopeaa tuloksella 21,64 m ja Pan-Amerikan kisoissa Guadalajarassa kultaa tuloksella 21,30 m. Istanbulin sisäratojen MM-kilpailuissa 2012 hän karsiutui loppukilpailusta. Lontoon olympialaisissa 2012 hän sijoittui viidenneksi. Yleisurheilun MM-kilpailuissa Moskovassa 2013 Armstrong sijoittui kuulantyönnössä pronssille tuloksella 21,34.


title: Dylan Armstrong

text: Armstrong on voittanut Kanadan mestaruuden kuulantyönnössä 2006, 2007, 2008, 2009, 2010, 2011 ja 2012, moukarinheitossa 2000, 2001, 2002 sekä kiekonheitossa 2000.


title: Dylan Armstrong

text: Lähde: IAAF ja Tilastopaja


title: Mayra Africano

text: Mayra Africano on eteläamerikkalainen näyttelijä, joka on esiintynyt muun muassa venezuelalaisessa "Tuhkimotarina"-telenovelassa Nereidan roolissa.


title: Bratislavan kynttilämielenosoitus

text: Bratislavan kynttilämielenosoitus 25. maaliskuuta 1988 oli ensimmäisiä kommunismin vastaisia mielenilmaisuja Tšekkoslovakiassa. Sen järjestämisen aloittivat roomalaiskatoliset aktivistit, jotka vaativat uskonnon harjoittamisen vapautta. Mielenosoituksessa ei pidetty puheita, vaan ihmiset polttivat kynttilöitä ja rukoilivat. Yli kaksituhatta henkeä kerääntyi Bratislavan keskustaan Hviezdoslavin aukiolle, ja lähikadulla oli tuhansia lisää. Poliisi vastasi väkivallalla - väkijoukkoja vastaan käytettiin pamppuja ja vesitykkejä. Kymmeniä ihmisiä pidätettiin ja ristikuulusteltiin tuntikausia, heidän joukossaan sellaisia, jotka sanoivat olleensa kaupungin keskustassa vain sattumalta.


title: Bratislavan kynttilämielenosoitus

text: Mielenilmaukset levisivät, ja kommunisminvastaisuus jatkui samettivallankumouksena.


title: Lepontiset Alpit

text: Lepontiset Alpit (, , , ) on Keski-Alppien osa, joka sijaitsee osittain Sveitsin (Valais, Ticino ja Graubünden), osittain Italian (Piemonte) puolella. Vuoristo on saanut nimensä alueella aikoinaan asuneen lepontii-kansan eli lepontilaisten mukaan.


title: Lepontiset Alpit

text: Lepontisten Alppien korkein huippu on Monte Leone (3 553 m).


title: Stargardin piirikunta

text: Stargardin piirikunta () on piirikunta Länsi-Pommerissa, Puolassa. Piirikunnan keskuskaupunki on Stargard Szczeciński, jossa on asukkaita noin 70 000.


title: Stargardin piirikunta

text: Stargardissa rekisteröityjen ajoneuvojen rekisterikilven kirjaintunnus on ZST.


title: Matti Pelttari

text: Matti Juhani Pelttari (1. maaliskuuta 1943 Helsinki – 17. maaliskuuta 2018 Rovaniemi) oli suomalainen poliitikko, joka toimi Kokoomuksen kansanedustajana vuosina 1978–1983 ja Rovaniemen kaupunginjohtajana vuosina 1984–2003.


title: Matti Pelttari

text: Pelttarille myönnettiin varatuomarin arvonimi vuonna 1971, mitä ennen hän oli kirjoittanut ylioppilaaksi vuonna 1962 ja valmistunut oikeustieteen kandidaatiksi vuonna 1967. Hän oli Porin apulaiskaupunginsihteeri vuosina 1970–1975 työskenneltyään sitä ennen vuosina 1968–1969 Kotkan liikevaihtoverotoimiston jaostopäällikkönä ja valtionasiamiehenä. Apulaiskaupunginsihteerin tehtävästä hän siirtyi porilaisen Vaunu ja Varaosan toimitusjohtajaksi, missä tehtävässä hän toimi vuoteen 1980 saakka.


title: Matti Pelttari

text: Pelttari edusti kansanedustajana Turun läänin pohjoista vaalipiiriä ja toimi eduskunnassa lokakuusta 1978 maaliskuuhun 1983. Hän tuli eduskuntaan varaedustajan paikalta, Rissalan lentoturmassa kuolleen Kirsti Hollmingin tilalle, ja eduskuntavaaleissa 1979 hänet valittiin täydelle kaudelle. Hän vaikutti perustuslakivaliokunnassa ja laki- ja talousvaliokunnassa. Pelttari toimi poliittisella urallaan myös Porin kaupunginvaltuuston ja -hallituksen jäsenenä ja molempien varapuheenjohtajana, kokoomuksen puoluevaltuuston jäsenenä sekä presidentin valitsijamiehenä (1982).


title: Matti Pelttari

text: Eduskuntauransa jälkeen Pelttari toimi vuosina 1983–1984 Porin raastuvanoikeuden oikeusneuvosmiehenä ja vuodesta 1984 Rovaniemen kaupunginjohtajana. Hän jäi kaupunginjohtajan tehtävästä eläkkeelle vuonna 2003.


title: Matti Pelttari

text: Pelttari oli myös urheiluvaikuttaja. Hän oli vuodesta 1987 vuoteen 2003 jalkapalloseura Rovaniemen Palloseuran puheenjohtaja, mitä ennen hän oli ollut kahdeksan vuotta jääkiekkoseura Porin Ässien puheenjohtajana. Hän toimi myös Jalkapalloliiga ry:n puheenjohtajana, Suomen Palloliiton liittohallituksen jäsenenä ja Suomen Jääkiekkoliiton hallituksen jäsenenä.


title: Matti Pelttari

text: Pelttari oli naimisissa vuodesta 1965, ja hänellä on neljä lasta, kaikki tyttäriä.


title: Raimo Vuoristo

text: Vuoristo toimi Turun läänin pohjoisen vaalipiirin kansanedustajana kaksi vaalikautta, maaliskuusta 1987 maaliskuuhun 1995. Ensimmäisellä kansanedustajakaudellaan hän vaikutti varsinaisena jäsenenä toisessa lakivaliokunnassa ja puolustusvaliokunnassa ja toisella kaudellaan lakivaliokunnassa, perustuslakivaliokunnassa ja talousvaliokunnassa. Poliittisella urallaan hän toimi myös kerran presidentin valitsijamiehenä, vuonna 1988.


title: Raimo Vuoristo

text:
Vuoristo valmistui teologian kandidaatiksi vuonna 1970 ja suoritti pastoraalitutkinnon 1972. Vuonna 1974 hän siirtyi Rauman seurakunnan palvelukseen toimittuaan sitä ennen Kiukaisten seurakunnan vt. kirkkoherrana vuonna 1970, Tyrvään vt. kappalaisena 1970–1971 ja Punkalaitumen kappalaisena 1971–1973. Hän oli Rauman kappalaisen virassa vuoteen 1999, jolloin hänet valittiin Rauman kirkkoherraksi. Kirkkoherrana Vuoristo toimi vuoteen 2003, jolloin hän jäi eläkkeelle.
Vuoristo on ollut naimisissa vuodesta 1967 ja hänellä on yksi lapsi, vuonna 1972 syntynyt tytär.


title: Keltaevätonnikala

text: Keltaevätonnikala ("Thunnus albacares") on tonnikalalaji. Keltaevätonnikalat kasvavat suurimmillaan 9 vuoden ikään. Havaijilla keltaevätonnikala tunnetaan nimellä "Ahi" (Isosilmätonnikala tunnetaan samalla nimellä.)


title: Keltaevätonnikala

text: Suurimmat tavatut yksilöt olivat enimmillään 239 cm pitkä ja 200 kilon painoisia. Keltaevätonnikalan selkä on tumman metallinsininen, pää, kyljet ja kaula hopeanharmaita (kyljissä ja kaulassa on myös sinertäviä laikkuja sekä 20 pystysuoraa viivaa laikuissa), kylkievät ja pyrstöevä ovat tummanharmaita, ensimmäinen selkäevä ja rintaevät ovat vaaleankeltaisia sekä pitkä toinen selkäevä, peräevä ja eväkkeet ovat kirkkaan keltaisia, siitä nimi keltaevätonnikala.


title: Keltaevätonnikala

text: Keltaevätonnikalaa tavataan trooppisissa (15-31 °C) vesissä Atlantissa, Intian valtameressä ja Tyynessä valtameressä. Keltaevätonnikalat liikkuvat parvissa joissa on usein myös muita samankokoisia kalalajeja (muita tonnikalalajeja ja hieman isompia kaloja). Parvissa voi olla jopa delfiinejä, pyöräisiä ja valashaita.


title: Keltaevätonnikala

text: Keltaevätonnikalat syövät muita pienempiä kaloja, äyriäisiä ja kalmareita.


title: Keltaevätonnikala

text: Keltaevä on suosittu urheilukalastuksen kohde. Kaupallisiin tarkoituksiin sitä pyydetään troolilla, pitkälläsiimalla ja nuotalla.


title: Keltaevätonnikala

text: Keltaevätonnikalan liha on korkealaatuista ja on erinomaista grillaukseen. Siitä tehdään erityisesti Japanissa sushia ja sashimia.


title: Jesse Kosonen

text: Jesse Kosonen (s. 25. lokakuuta 1987 Nakkila) on suomalainen jääkiekkomaalivahti, joka pelaa Mestis-seura Kajaanin Hokin riveissä. Sopimus on vuodelle 2009. Ennen Hokkia Kosonen on pelannut TPS:n A, B, -ja C-junioreissa.


title: Jesse Kosonen

text: Kausi 2008-2009 on Kososelle ensimmäinen miesten sarjoissa. Tätä ennen hän oli torjumassa TPS:n A, B,-ja C-junioreissa, joissa kahdessa jälkimmäisessä hän voitti Suomen mestaruuden. Hänellä oli viime kaudella A-nuorten paras torjuntaprosentti, vaikka hän pelasikin sarjatalukon alamaissa olleen TPS:n joukkueessa. Hän on myös pelannut Suomen nuorten maajoukkueessa neljä ottelua.


title: UEFA Club Football Awards

text: UEFA Club Football Awards on Euroopan jalkapalloliiton UEFA:n järjestämä palkintogaala.


title: UEFA Club Football Awards

text: Gaalassa palkitaan eurooppalaisen jalkapallon seurajoukkuekauden parhaat pelaajat. Pääpaino on UEFA:n omassa pääkilpailussa Mestarien liigassa.


title: UEFA Club Football Awards

text: Gaala pidetään vuosittain Monacossa. Se järjestetään aina elokuussa Mestarien liigan lohkoarvonnan yhteydessä ennen UEFA Super Cupia.


title: Alex Nikiforuk

text: Alex Nikiforuk (s. 30. syyskuuta 1983) on kanadalainen jääkiekkoilija, joka pelaa kaudella 2017–2018 Ranskassa Ligue Magnus -joukkue Epinalissa. Ennen tätä hän on pelannut Englannissa, Sveitsissä, Tanskassa, Italiassa ja Saksassa. Hän pelasi myös Suomessa SaiPan riveissä kaudella 2007–2008, mutta lähti joukkueesta 29 pelin jälkeen ja siirtyi Saksan DEL-liigaan.


title: Alex Nikiforuk

text: Nikiforuk aloitti jääkiekkoilun Brittiläisen Kolumbian provinssin junioriliigassa, Burnaby Bulldogs -joukkueessa pelaten joukkueessa kokonaiset kaksi kautta. Tämän jälkeen hän siirtyi Salmon Arm Silverbacksiin, jossa pelasi yhden kauden keräten tehot 49 + 57, kunnes siirtyi Yhdysvaltoihin Nebraska-Omahan yliopistojoukkueeseen, jossa pelasi neljä kautta. Tämän jälkeen hän siirtyi ensimmäiseen ammattilaisjoukkueeseensa SaiPaan. Nikiforuk kuitenkin lähti SaiPasta kesken kauden. Hän pelasi Suomessa vain 29 ottelua, joissa keräsi tehot 5 + 13. SaiPasta Nikiforuk siirtyi DEL-liigaan Wolfsburgiin, jonka joukkueessa hän kaudella 2007–2008 keräsi 27 ottelussa tehot 6 + 10.


title: Alex Nikiforuk

text: Saksasta Nikiforuk siirtyi seuraavaksi kaudeksi Tanskaan Herning Blue Foxin joukkueeseen. Tanskan liigassa Nikiforuk teki 44 ottelussa tehot 22 + 30.


title: Säänkestävä teräs

text: Säänkestävä teräs eli corten-teräs on kuparilla, kromilla, nikkelillä ja fosforilla niukasti seostettu teräslaatu, jonka pinnalle muodostuu ulkoilmassa hapen ja kosteuden vaikutuksesta oksidikerros. Pintaan muodostuva tiivis oksidikerros estää korroosion jatkumisen syvemmälle.


title: Säänkestävä teräs

text: Oksidikerroksen muodostumisen jälkeen säänkestävät teräkset saavat ruskeanoranssin, ruosteen värin. Himmeä väri vaihtelee voimakkaasti pinnan märkyyden mukaan: kuivana lähes oranssi pinta on märkänä tummanruskea.


title: Säänkestävä teräs

text: Tavanomaisissa teräslaaduissa korroosio ulkoilmassa tapahtuu sykleittäin – syntyvä karkeahko ruostekerros kuluu pois ja teräs ruostuu uudelleen, mikä jatkuvasti toistuessaan aiheuttaa materiaalikatoa, "korroosiohävikkiä". Säänkestävät teräkset ruostuvat nopeasti hienojakoiseen, tiiviiseen ja kestävään oksidipintaan asti, jolloin korroosiohävikki jää hyvin pieneksi.


title: Säänkestävä teräs

text: Tekniikan edelläkävijänä toimi amerikansuomalainen arkkitehti Eero Saarinen, joka käytti sitä ensi kerran vuonna 1963 valmistuneessa John Deere -traktoriyhtiön pääkonttorissa Yhdysvaltojen Illinois’ssa.


title: Säänkestävä teräs

text: Säänkestäviä teräksiä käytetään verhouksena rakennusten julkisivuissa, rakenteena esimerkiksi silloissa ja säiliöissä, sekä lämpöteknissä laitteissa esimerkiksi savupiipuissa ja lämpökattiloiden tulipesissä sekä hormiosissa. Yleensä teräspinta jätetään täysin käsittelemättä, mutta tarvittaessa se voidaan maalata, esimerkiksi jos teräs joutuu jatkuvaan vesikosketukseen, tai ankariin olosuhteisiin (esimerkiksi merikontit). Teräksen korroosiokäyttäytyminen vähentää ja hidastaa vaurioituneen maalipinnan alla etenevää korroosiota. Rantasalmen vesitorni on valmistettu kokonaan säänkestävästä teräksestä.


title: Säänkestävä teräs

text: Säänkestäviä teräksiä voidaan kylmämuovata normaalisti ja ne ovat hyvin hitsautuvia. Seostuksessa käytetyn fosforin vuoksi iskusitkeys on tavanomaista terästä huonompi. Haurasmurtumavaaran vuoksi teräs soveltuu parhaiten ohuihin levy- ja profiilirakenteisiin.


title: Säänkestävä teräs

text: Säänkestävien terästen kauppanimikkeitä ovat muun muassa "COR-TEN A", "COR-TEN B", "COR-TEN HighTemp", "S355J0WP" ja "S355J2WP".


title: Keltakerttu

text: Keltakerttu ("Iduna natalensis") on Afrikassa tavattava kerttusiin kuuluva varpuslintu.


title: Keltakerttu

text: Kooltaan keltakerttu on noin 14 cm. Lajin selkä on oliivinvihreä ja perä keltainen. Pää ja vatsa ovat väriltään keltaiset. Nokka on melko pitkä.. Keltakerttulin jalat ovat harmaat. Koiras ja naaras eroavat toisistaan ulkonäöltään hieman.


title: Keltakerttu

text: Keltakertut elävät valoisissa metsissä sekä ruohomailla. Laji elää yleensä yksin tai pareittain. Pesänsä laji kätke korkealle puiden latvustoon, missä se on turvassa pedoilta. Naaras munii kahdesta kolmeen valkoista munaa.


title: Keltakerttu

text: Ravintonaan keltakertut käyttävät hyönteisiä kuten perhosia, ampiaisia ja heinäsirkkoja. Ravintonsa linnut pyydystävät ilmasta.


title: Kielletty hedelmä (täsmennyssivu)

text: Kielletty hedelmä voi tarkoittaa muun muassa seuraavia asioita:


title: Slovakian huippukokous 2005

text: Slovakian huippukokous 2005 oli tapaaminen Yhdysvaltojen ja Venäjän korkeimman johdon välillä Slovakian pääkaupungissa Bratislavassa 23. - 25. helmikuuta 2005. Siihen osallistuivat Yhdysvalloista presidentti George W. Bush vaimoineen ja ulkoministeri Condoleezza Rice. Venäjää edustivat presidentti Vladimir Putin vaimoineen ja ulkoministeri Sergei Lavrov. Bush ja Putin olivat tavanneet edellisen kerran huippukokouksessa Sloveniassa vuonna 2001.


title: Slovakian huippukokous 2005

text: Ennen Bratislavaan saapumistaan Bush ja Rice olivat matkustelleet Euroopassa tapaamassa EU:n, sen jäsenvaltioiden ja NATOn korkeinta johtoa.


title: Slovakian huippukokous 2005

text: Kokousken kulku on osittain salaista, mutta aiheisiin tiedetään kuuluneen Venäjän demokratisoitumiskehitys, joka oli kokousta seuranneen lehdostötilaisuuden pääaihe. Lehdstötilaisuudessa Putin tuohtui amerikkalaisten puuttumisesta Venäjän asioihin. Lisäksi puhuttiin Iranin tilanteesta ja Pohjois-Korean ydinaseista sekä Yhdysvaltojen ja Euroopan välisten suhteiden parantamisesta.


title: Slovakian huippukokous 2005

text: Kokouksen päätöslauselmassa puhutaan ydinturvallisuuden parantamisesta, yleisestä turvallisuuskulttuurin parantamisesta ja terrorismin vastaisista toimista, Venäjän liittymisestä WTO:hon, energia- ja avaruusyhteistyöstä sekä humanitaarisesta, sosaalisesta ja kansojen välisestä yhteistyöstä.


title: Priimaksen palatsi

text: Priimaksen palatsi (, ) on vaaleanpunainen, uusklassinen rakennus Bratislavan vanhassa kaupungissa. Sen rakennutti vuosina 1778–1781 priimas kardinaali Jozsef Batthyany, koska samalla paikalla 1200-luvulta asti seissyt arkkipiispan linna ei riittänyt hänen tarpeisiinsa. Palatsin peilisalissa on koettu monia historiallisia tapahtumia ja allekirjoitettu rauhansopimuksia. Vuonna 1805 keisarien Napoleon I ja Frans II välinen neljäs Pressburgin rauhansopimus allekirjoitettiin tässä salissa. Vuoden 1848 vallankumousten seurauksena Ferdinand V allekirjoitti siellä niin sanotut maaliskuun lait, joihin kuului maaorjuuden lakkauttaminen.


title: Priimaksen palatsi

text: Bratislavan kaupunki osti palatsin käyttöönsä 1903, ja nykyisin se on pormestarin virka-asuntona. Peilisalissa järjestetään konsertteja. Talosta löytyi korjaustöiden aikana englantilaisia 1600-luvun seinävaatteita, jotka ovat näytteillä yleisölle.


title: Peurasaaren hautausmaa

text: Peurasaaren hautausmaa eli Kemin eteläinen hautausmaa on Kemin seurakunnan hautausmaa. Hautausmaa sijaitsee Kemin keskustan eteläpuolella Peurasaaren kaupunginosassa Pajarinrannassa.


title: Peurasaaren hautausmaa

text: Oulun läänin lääninrovasti P. E. Ervast vihki hautausmaan käyttöön 4. elokuuta 1897 eli ennen kuin kaupunkiseurakunta perustettiin. Hautausmaan viereen rakennettiin pieni puurakennus, jota käytettiin kappelina ja ruumisvaunujen suojana. Hautausmaan ensimmäinen vainaja lienee ollut englantilainen perämies Joseph Sopwith. Hänen haudalleen on pystytetty muistokivi, jossa lukee seuraavaa:


title: Peurasaaren hautausmaa

text: Hautausmaan pohjoispäädyssä sijaitseva valkoiseksi rapattu päätytornillinen siunauskappeli vihittiin käyttöön 19. joulukuuta 1937. Funktionalismia edustavan kappelin suunnitteli rakennusmestari Matti Pitkänen. Kappelia on laajennettu 1962 ja se on peruskorjattu 1991.


title: Peurasaaren hautausmaa

text: Peurasaaren hautausmaan käytyä ahtaaksi aloitettiin toisen hautausmaan rakentaminen Paattioon. Uusi pohjoinen hautausmaa, joka tunnetaan nykyisin nimellä Paattionlehdon hautausmaa, otettiin käyttöön 1945. Uusi hautausmaa on nykyisen Kemin päähautausmaa.


title: Pyhän Martinuksen katedraali

text: Pyhän Martinuksen katedraali on tuomiokirkko Bratislavassa, Bratislavan linnaa vastapäätä. Se on Bratislavan suurin kirkko ja näyttävin goottilainen rakennus. Kolmilaivaisen kirkon rakennustyöt aloitettiin 1200-luvun alussa, mutta kun Bratislava sai kaupunkioikeudet vuonna 1291, kirkkoa muutettiin sillä siitä tuli osa puolustusjärjestelmää ja kaupunginmuuria. Kirkko vihittiin lopulta käyttöön vasta 1452. Kirkkoa on laajennettu ja uudistettu huomattavasti sen jälkeenkin. 1700-luvulla siihen lisättiin barokkityylinen kappeli. 1800-luvulla kirkko uudistettiin uusgoottilaiseen tyyliin. Kirkossa on kruunattu 17 Unkarin hallitsijaa.


title: Mamie Gummer

text: Mary Willa "Mamie" Gummer (s. 3. elokuuta 1983 New York, New York, Yhdysvallat) on yhdysvaltalainen näyttelijä.


title: Mamie Gummer

text: Mamie Gummerin äiti on näyttelijä Meryl Streep ja isä kuvanveistäjä Don Gummer. Mamiella on kolme sisarusta.


title: Mamie Gummer

text: Äitinsä ammatin välityksellä Mamie sai ensimmäisen elokuvaroolinsa ollessaan 20 kuukauden ikäinen Merylin ja Jack Nicholsonin vauvana Mike Nicholsin elokuvassa "Sydän karrella" (1986). Mamien sisko Grace Gummer esiintyi elokuvassa "Henkien talo" Merylin nuorempana versiona. Gummer näytteli ensi kertaa äitinsä rinnalla sitten "Sydän karrella"-elokuvan vuonna 2015 ensi-iltansa saaneessa elokuvassa "Ricki and the Flash".


title: Mamie Gummer

text: Mamie Gummer meni kihloihin Benjamin Walkerin kanssa toukokuussa 2010. He avioituivat heinäkuussa 2011, mutta he erosivat vuonna 2013. Gummer on valmistunut Northwestern University's School of Communicationsista vuonna 2005.


title: HD 108874

text: HD 108874 on Bereniken hiusten tähdistössä 220 valovuoden päässä Maasta sijaitseva keltainen kääpiötähti, jolla on kaksi eksoplaneettaa.


title: Pressburgin rauha

text: Pressburgin rauha voi viitata johonkin neljästä rauhansopimuksesta, jotka on solmittu Pressburgissa eli nykyisessä Bratislavassa. Tunnetuin on "neljäs Pressburgin rauha", joka liittyy Napoleonin sotiin ja solmittiin 1805 Ranskan ja Itävallan välillä. Keisarien Napoleon I ja Frans II edustajat allekirjoittivat rauhansopimuksen 26. joulukuuta 1805. Siinä vahvistettiin tappiot, jotka Itävalta oli kokenut Ulmissa (syys-lokakuussa samana vuonna) ja Austerlitzissä (2. joulukuuta). Rauhanehdoissa Itävalta joutui luovuttamaan huomattavia maa-alueita Ranskalle, Baijerille ja Preussille. Sopimuksen seurauksena Kolmas liittokunta ja Pyhä saksalais-roomalainen keisarikunta lakkasivat olemasta.


title: Pressburgin rauha

text: Aiemmat Pressburgin rauhansopimukset allekirjoitettiin 1271, 1491 ja 1626.


title: Mikko Kiviniemi

text: Mikko Kiviniemi on suomalainen jääkiekkohyökkääjä, joka pelaa Suomi-sarjan Ketterässä. Kiviniemi on pelannut junioriuransa SaiPan ikäluokkiensa SM-sarjoissa. Kaudella 2008–2009 Kiviniemi pelaa SaiPan A-junioreissa että edustusjoukkueessa. Ensimmäisen liigaottelunsa Kiviniemi pelasi kaudella 2008–2009.


title: Petri Koskinen

text: Petri Koskinen (s. 28. huhtikuuta 1983 Tampere) on suomalainen entinen jääkiekkoilija. Hän pelasi urallaan SM-liigassa yhteensä 447 runkosarjaottelua tehopistein 44+55=99 ja keräten 112 jäähyminuuttia sekä 14 playoff ja kolme playout-ottelua tehden yhden maalin ja keräten kuusi jäähyminuuttia.


title: Petri Koskinen

text: Koskinen oli Tapparan kasvatti. Hän voitti C-nuorten Suomenmestaruuden vuonna 1998 ja SM-pronssia vuonna 1999 sekä A-nuorten Suomenmestaruuden vuonna 2001. Kaudella 2002–2003 Koskinen debytoi miesten peleissä; hän pelasi seitsemän ottelua sekä lainalla Mestis-joukkue Hyvinkään Ahmoissa että Tapparan SM-liigajoukkueessa. Kevätkautensa Koskinen pelasi kuitenkin lähinnä teksasilaista juniorisarjaa AWHL:ää, Central Texas Blackhawksin joukkueessa.


title: Petri Koskinen

text: Syyskuussa 2003 Koskinen solmi 1+1-vuotisen SM-liigasopimuksen Tapparan kanssa. Hän pelasi kauden 2003–2004 kokonaan SM-liigassa, jossa tulokaskausi toi 52 runkosarja- ja kolmessa playoff-ottelussa tehot 4+7=11. Koskinen teki näin ollen liigadebyyttinsä kauden avausottelussa 12. syyskuuta 2003 paikallisottelussa Tampereen Ilvestä vastaan. Hänen liigauransa avausmaali syntyi 7. lokakuuta 2003 vieraissa Rauman Lukkoa vastaan tyhjään maaliin. Huhtikuussa 2004 Koskinen käytti sopimuksessaan olleen option ja teki vuoden mittaisen jatkosopimuksen Tapparan kanssa. Syyskuussa joukkue vuokrasi hänet kahden ottelun try-outin kautta Pelicansiin marraskuun loppuun asti ulottuneella sopimuksella. Tämän jälkeen Koskisen sopimusta jatkettiin kauden 2004–2005 loppuun.


title: Petri Koskinen

text: Kaudeksi 2005–2006 Koskinen siirtyi try-outin kautta Mestis-joukkue Mikkelin Jukureihin. Hän voitti Mestiksen-mestaruuden keväällä 2006. Kaudeksi 2006–2007 Koskinen palasi SM-liigaan ja siirtyi kaksivuotisella sopimuksella Saimaan Palloon. Hänen teholukemansa +5 oli kauden päätteeksi joukkueen paras. Tammikuussa 2007 Koskinen teki kaksivuotisen jatkosopimuksen SaiPan kanssa.


title: Petri Koskinen

text: Koskinen nousi kaudella 2007–2008 myös SaiPan ykkösketjuun maskimieheksi ja "kulmakaivuriksi". Hänen kauttaan 2008–2009 lyhensi hieman polvivaivat syksyllä 2008. Lokakuussa 2008 Koskinen jatkoi sopimustaan kevääseen 2010 saakka. Tammikuussa 2010 hän teki kaksivuotisen jatkosopimuksen SaiPan kanssa. Koskisen kautta 2010–2011 haittasi lokakuussa 2010 tullut sormimurtuma, joka piti hänet sivussa noin kuukauden. Kausi oli Koskiselle melko vaikea, eikä hän tehnyt ainuttakaan maalia. Kaudella 2011–2012 Koskinen kuitenkin onnistui ja teki SM-liigan yhden kauden piste-ennätyksensä tehoilla 12+6=18. Hän oli SaiPan kolmanneksi paras maalintekijä Jesse Saarisen kanssa. Koskisen kauteen mahtuu myös neljän ottelun maaliputki tammikuussa 2012.


title: Petri Koskinen

text: Kauden 2012–20123 kynnyksellä, syyskuussa 2012 Koskinen siirtyi 1+1-vuotisella ja marraskuun maaottelutaukoon asti ulottuneen try-outin sisältäneellä sopimuksella Rauman Lukkoon. Samassa kuussa hän joutui kuitenkin kahdeksi kuukaudeksi sivuun jalkavamman takia. Lukko päätti näin ollen jatkaa Koskisen koeaikaa joulukuun joulukuun maaottelutaukoon saakka. Tauon aikana hän sai jatkosopimuksen. Hänen pelaajauransa päättyi kevääseen 2013.


title: Petri Koskinen

text: Koskinen on pelannut yhteensä kolme nuorten ja 17 poikien maaottelua.


title: Steve Ouimette

text: Steve Ouimette (s. 18. kesäkuuta 1968) on yhdysvaltalainen rockmuusikko. Hän on tehnyt videopeliin "" coverversion Charlie Daniels Bandin countrykappaleesta "The Devil Went Down to Georgia". Ouimette on tunnettu kappaleidensa temposta ja sooloista. 1990-luvun alussa hän soitti kitaraa kalifornialaisessa hard rock -yhtyeessä T-Ride. Ouimette on myös avustanut Activisionia "Guitar Hero III" ja "" -pelien luomisessa. Vuonna 2007 hän levytti kappaleen "We Three Kings", jonka suosio nousi myöhemmin huomattavasti, kun se julkaistiin "Guitar Hero 3:n" ladattavana lisämateriaalina.


title: Pyörökirkko

text: Pyörökirkko on pohjakaavaltaan pyöreä kirkko. Kristinuskon alkuaikoina pyörökirkkoja rakennettiin tavallisesti hauta- ja kastekirkoiksi. Keskiajalla Itämeren alueella kehittyi erityinen pyörökirkkojen tyyppi, jykevä ja tornimainen rakennus, joka rakennettiin jumalanpalveluksen lisäksi myös puolustustarkoituksiin. Tällaiset pyörökirkot olivat suosittuja Pohjoismaissa 1000–1100-luvulla, ja niitä on runsaasti Tanskassa, etenkin Bornholmin saarella, jossa niitä on neljä.


title: Pyörökirkko

text: Pyörökirkkoja on rakennettu Pohjoismaissa myöhemminkin, muun muassa uusklassismin aikaan. Suomen tunnetuimpia pyörökirkkoja on Haminan Pietari-Paavalin kirkko, joka valmistui 1837. Puinen Vimpelin kirkko valmistui 1807.


title: A Change Is Gonna Come

text: ”A Change Is Gonna Come” on R&B-/soullaulaja Sam Cooken kirjoittama, joulukuussa 1963 levyttämä ja seuraavana vuonna ilmestynyt kappale. Se ilmestyi ”Shake”-singlen b-puolella laulajan kuoleman jälkeen loppuvuodesta 1964. Omana aikanaan ”A Change Is Gonna Come” ei ollut niin suosittu kuin Cooken aiemmat hitit, mutta se on myöhemmin kasvattanut arvostustaan.


title: A Change Is Gonna Come

text: Cooke kirjoitti kappaleen esiinnyttyään Durhamissa Pohjois-Carolinassa toukokuussa 1963 ja keskusteltuaan siellä järjestetyn mielenosoituksen osallistujien kanssa. Kappale sai vaikutteita myös Bob Dylanin laulusta ”Blowin’ in the Wind”. ”A Change Is Gonna Come” äänitettiin loppuvuodesta 1963, ja se ilmestyi Cooken maaliskuussa 1964 julkaistulla "Ain't That Good News" -albumilla kakkospuolen avausraitana. Helmikuussa 1964 Cooke esitti laulun "Tonight Show’ssa". Esityksestä ei ole jäänyt nauhoitusta. Singlenä ”A Change Is Gonna Come” julkaistiin vasta Cooken kuoleman jälkeen. ”Shake”/”A Change Is Gonna Come” nousi parhaimmillaan singlelistalla sijalle 31 ja mustan musiikin R&B-listalla sijalle yhdeksän.


title: A Change Is Gonna Come

text: Cooken kuoleman jälkeen ”A Change Is Gonna Come” nousi afroamerikkalaisten 1960-luvun kansalaisoikeusliikkeen eräänlaiseksi tunnuslauluksi, ja sitä pidetään tekijänsä "magnum opuksena". Vuonna 2007 ”A Change Is Gonna Come” lisättiin Yhdysvaltain kongressin kirjaston kansalliseen ääniterekisteriin (National Recording Registry). "Rolling Stone" -lehden vuoden 2004 kaikkien aikojen 500 laulun listalla kappale on sijalla 12.


title: Valtteri Tenkanen

text: Valtteri Tenkanen (s. 27. maaliskuuta 1985 Jämsä) on suomalainen jääkiekkoilija. Tenkanen on Los Angeles Kingsin 9. kierroksen varaus vuodelta 2004. Tenkanen siirtyi jo C-juniori-ikäisenä pelaamaan JYPiin, jossa pelasi suurimman osan juniorivuosistaan. Tenkanen pääsi jo kaudella 2003–2004 hyvin sujuneiden harjoituspelien myötä pelaamaan myös liigapelejä edustusjoukkueessa. Tenkanen jäi pieneen rooliin JYPissä kauden 2007–2008 puolivälissä, joten hän siirtyi SaiPaan paikkaamaan loukkaantumisia ja hyvin sujuneiden pelien myötä Tenkanen sai sopimuksen SaiPaan loppukaudeksi.


title: Valtteri Tenkanen

text: Tenkanen lopetti jääkiekkoilijan uransa vuonna 2009 ja siirtyi perheyrityksen leipiin. Parin vuoden tauon jälkeen Tenkanen palasi alasarjoihin, kun hän siirtyi kaudeksi 2011–2012 III-divisioonan Kiekko-Susiin. Tenkanen meni naimisiin Jämsässä 2015.


title: Talaskankaan metsäsota

text: Talaskankaan metsäsodassa oli kyse Metsähallituksen ja luonnonsuojelijoiden välisestä kiistasta Talaskankaan-Sopenmäen metsäalueesta.


title: Talaskankaan metsäsota

text: Talaskankaan-Sopenmäen metsäalue sijaitsee Kainuun ja Savon rajamailla Vieremän, Vuolijoen (nykyisin Kajaanin) ja Sonkajärven kunnissa. Maastoltaan se on pääasiassa tuoretta kangasmetsää ja suota. Suurin osa alueen metsäpinta-alasta on tuoretta kangasmetsää. Siellä on runsaasti pieniä lampia ja järviä, ja sen joet ja purot ovat enimmäkseen luonnontilassa. Pinnanmuodoiltaan se on melko tasainen, korkein paikka on Sopenmäki. Vieremän kunnan alueella on vuonna 1866 perustettu Talasjärven valtionpuisto, joka sisältyy Talaskankaan-Sopenmäen alueeseen. Alueen silloinen pinta-ala määriteltiin noin 49 neliökilometriksi.


title: Talaskankaan metsäsota

text: Talaskankaan-Sopenmäen metsät olivat pitkään talousmetsäkäytössä. Alueella poltettiin tervaa sekä hakattiin tarve- ja polttopuita. 1900-luvulla siellä tehtiin hakkuita etenkin vuosina 1909-1925. 1930-luvulla alueella tehtiin laajamittaisia metsänparannustoimia, kuten ojitusta, istutuksia ja taimikonhoitoa. Metsätaloussuunnitelmissa alue on ollut vuodesta 1908 lähtien. 1940- ja 1950-lukujen vaihteessa alueen läpi raivattiin ja rakennettiin sähkölinja ja vuosina 1984-1988 sinne rakennettiin metsäautoteitä. 1980-luvulla Metsähallitus rajasi alueelta hakattavat leimikot ja aloitti hakkuut 1986. Marraskuun alussa 1988 hakkuut aloitettiin alueen keskellä.


title: Talaskankaan metsäsota

text: Vuonna 1970 Talaskankaan-Sopenmäen aluetta ehdotettiin retkeilyalueeksi. 1970-luvun loppupuolella Vieremän kunnanhallitus teki esityksen alueen suojelemisesta. Vuonna 1986 luonnonsuojelutahot ottivat yhteyttä eri viranomaisiin alueen tiesuunnitelmien tarkistamiseksi ja alueen suojelemiseksi. Nämä toimenpiteet eivät tuottaneet tulosta. Ainoa myönnytys oli Vieremän kunnan päätös ottaa Talaskankaan suojelu kuntasuunnitelmaan vuonna 1987. Muun muassa Suomen luonnonsuojeluliitto, Luonto-Liitto ja Maailman luonnonsuojelusäätiö esittivät vetoomuksia alueen suojelemiseksi ja hakkuiden siirtämiseksi. Kuopion lääninhallitus ja maaherra Kauko Hjerppe puolsivat suojelua 22. lokakuuta 1988.


title: Talaskankaan metsäsota

text: Luonnonsuojelijat perustivat Talaksen Ystävät-nimisen ryhmän, johon kuului noin 30 aktiivista jäsentä ja enimmillään noin 500 enemmän tai vähemmän toimeliasta henkilöä. Talaksen Ystävät koostui enimmäkseen pääkaupunkiseudulla asuvista nuorista opiskelijoista, luontoliittolaisista ja Helsingin yliopiston tutkijoista. Ryhmän toiminta oli aktiivista: se organisoi neuvotteluja ja vetoomuksia ja evästi tiedotusvälineitä, sekä järjesteli ja suunnitteli itse suoran toiminnan tapahtumat Vuolijoen Heinosenaholla. Ryhmä toimi noin vuoteen 1990 saakka.


title: Talaskankaan metsäsota

text: Metsähallitus aloitti hakkuut Talaskankaalla 1. marraskuuta 1988. Luonnonsuojelijat leiriytyivät leimikolle johtavalle tielle 7. marraskuuta 1988 estäen metsureiden ja työkoneiden pääsyn työmaalle. Poliisi kehotti purkamaan leirin ja niin suojelijat myös tekivät. Työt pääsivät jatkumaan. Suojelijat leiriytyivät toisaalle ja retkeilivät sekä tekivät luontoinventointeja alueella. Tästä alkoi myös vetoomusten ja adressien tulva, jonka kohteiksi tulivat maa- ja metsätalousministeri Toivo T. Pohjala (kokoomus) sekä eduskunta. Myös kirkko osallistui suojelutoimiin Vuolijoen kirkkoherra Markku Simulan suulla. Eduskunnassa kansanedustaja Erkki Pulliainen (Vihreät) vaati äänekkäästi hakkuiden lopettamista. Hakkuut keskeytettiin toistaiseksi. Talaskangas-työryhmä perustettiin 12. marraskuuta 1988 ja työryhmä teki alueelle tutustumisretken.


title: Talaskankaan metsäsota

text: Luonto-Liiton helmikuisella metsäkurssilla Vuolijoella oli osallistujia sekä paikallisista suojelijoista että noin 50 muualta Suomesta saapunutta luontoliittolaista. Osa suojelijoista leiriytyi alueelle.13. helmikuuta 1989 Metsähallitus aloitti hakkuut toisella leimikolla Sopenmäen alueella. 20. helmikuuta 1989 noin 50 suojelijaa pystytti teltan Heinosenahoon johtavalle tielle ja hakeutui maastoon hakkuutyömaalle. Poliisi joutui kantamaan suojelijat pois ja purkamaan teltan. Hakkuut pääsivät jatkumaan. 21. helmikuuta osa suojelijoista kiinnitytti itsensä ketjuilla ja lukoilla metsätraktoriin, osa kiipeili työmaalla kasvavissa puissa ja osa hiihteli tai käveli työmaalla haitaten metsurien työntekoa. Poliisit kantoivat vastaan hangoittelemattomia suojelijoita pois työmaalta ja valvoivat yleistä järjestystä ja turvallisuutta. Samanlaisena toiminta jatkui vielä joitakin päiviä, kunnes helmikuun lopulla Metsähallitus ja Suomen Luonnonsuojeluliitto pääsivät sopuun neuvotteluissa. Päätettiin jättää 48 hehtaarin alue hakkuiden ulkopuolelle ja selvittää alueen suojeluarvot seuraavana kesänä. Myös Talaksen Ystävät ja Luonto-Liitto hyväksyivät ratkaisun ja metsäsodassa saatiin aikaan rauha.


title: Talaskankaan metsäsota

text: Talaskankaan suojelijoita olivat muun muassa biologi-toimittaja Veli-Risto Cajander, Janne Kumpulainen, Suomen Greenpeacen metsävastaava Matti Liimatainen, Pentti Linkola, artisti Tuuli Luukas ja silloin 15-vuotias Anni Sinnemäki.


title: Talaskankaan metsäsota

text: Kajaanin kihlakunnanoikeus käsitteli riita-asian 15. joulukuuta 1989 ja määräsi 27:lle luonnonsuojelijalle 80–1 650 markan sakkoja. Suojelijoiden puolustusasianajajana toimi Matti Wuori. Myöhemmin Itä-Suomen hovioikeus vahvisti saman tuomion. Metsähallitus ei tyytynyt päätökseen, vaan valitti Korkeimpaan oikeuteen, joka kuitenkin hylkäsi valituksen 2. lokakuuta 1991.


title: Talaskankaan metsäsota

text: Talaskankaan luonnonsuojelualue perustettiin 1. toukokuuta 1994. Luonnonsuojelualueen pinta-alaksi määrättiin 35 neliökilometriä ja Metsähallitus asetettiin luonnonsuojelualueen hoitajaksi.


title: Dan Iliakis

text: Dan Iliakis (s. 25. huhtikuuta 1982 Scarborough, Ontario) on kanadalais-suomalainen jääkiekkoilija, joka edustaa Allsvenskanissa pelaavaa Mora IK -seuraa. Iliakis pelasi ennen Suomeen tuloaan neljä kautta Wayne Staten yliopistojoukkueessa. Kausina 2007–2008 ja 2008–2009 Iliakis edusti SM-liigassa SaiPaa, josta hän siirtyi syyskuussa 2009 Ässiin vuoden mittaisella sopimuksella. Kaudeksi 2010–2011 hän siirtyi Ruotsin Allsvenskanissa pelaavaan Mora IK -seuraan.


title: Dan Iliakis

text: Iliakisin äiti on suomalainen ja Iliakis sai Suomen kansalaisuuden vuonna 2007.


title: Kimmo Vesterinen

text: Kimmo Vesterinen on suomalainen jääkiekkoilija, joka pelasi urallaan muutaman ottelun SM-liigassa SaiPassa. Vesterinen on SaiPan oma kasvatti, ja hän pelasi ensimmäisen liigaottelunsa 15. helmikuuta 2007 ottelussa Turun Palloseuraa vastaan. Vesterisellä oli SaiPan kanssa sopimus kevääseen 2009 asti ja optio kaudesta 2009-2010. Kauden 2008–2009 hän pelasi kuitenkin SaPKossa ja joutui lopettamaan uransa selkävamman takia.


title: Joni Tuominen

text: Joni Tuominen (s. 4. syyskuuta 1982 Espoo) on suomalainen jääkiekkopuolustaja, joka on pelannut urallaan yli 350 SM-liigaottelua Bluesissa, SaiPassa, TPS:ssa ja HPK:ssa. Kaudet 2014–2017 Tuominen on pelanntu ulkomailla Saksassa, Puolassa, Britanniassa ja Unkarissa, missä hän voitti Miskolci Jegesmedvékin riveissä monikansallisen MOL-liigan mestaruuden.


title: Joni Tuominen

text: Tuominen on Espoon Jääklubiin kasvatti. Hän siirtyi jo juniorina Espoo Bluesiin, jonka junioreissa Tuominen on pelannut hyökkääjänäkin. Armeijan jälkeen hänet komennettiin puolustajaksi ja sittemmin Tuominen ei ole pelannut enää hyökkääjänä. Hän pelasi myös Espoon Palloseuran A-nuorissa kaudella 2000–2001. Kaudella 2002–2003 Tuominen oli Bluesin A-nuorten tehokkain puolustaja tehoilla 10+12=22. Hän oli puolustajien pistepörssin kolmas HIFK:n Ville Varakkaan ja Joni Purolan jälkeen. Tuomisen kausi päättyi keväällä 2003 A-nuorten SM-pronssiin.


title: Joni Tuominen

text: Ensimmäiset SM-liigaottelunsa Tuominen pelasi kaudella 2003–2004, jolloin hän pelasi Bluesissa ja Lahden Pelicansissa yhteensä 32 ottelua tehden yhden syöttöpisteen. Tuominen aloitti kautensa Bluesissa, jossa hän pelasi kauden liigaotteluistaan 25. Hän kävi marraskuussa 2003 viiden Mestis-ottelun verran lainalla Kirkkonummen Salamoissa. Niiden jälkeen Tuominen siirtyi paikkaamaan Pelicansin puolustajapulaa muutaman ottelun verran. Tammikuussa 2004 hän palasi loppukauden kattavalla sopimuksella joukkueeseen, kun Blues kauppasi Tuomisen ja Matti Näätäsen Pelicansiin vaihdossa Radek Philippiin ja Mike Lephartiin. Tuomisen kausi kuitenkin päättyi rannemurtumaan jo ennen runkosarjan loppua.


title: Joni Tuominen

text: Kaudeksi 2004–2005 Tuominen siirtyi sarjatasoa alemmas Mestis-joukkue Mikkelin Jukureihin. Hän teki Mestiksen runkosarjassa 44 ottelussa tehot 6+9=15. Tuomisen +/– -lukema +25 oli sarjan kuudenneksi paras. Hän palasi kaudeksi 2005–2006 SM-liigaan ja teki kaksivuotisen sopimuksen SaiPan kanssa. Tuomisen peliaika jäi vielä hänen ensimmäisellä kaudellaan vähäisemmäksi. Tuominen pelasi 32 runkosarjaottelua tehoin 0+3 sekä kaksi playoff-ottelua. Syyskauden aikana hän kävi useaan otteeseen yhteensä yhdeksän ottelun verran lainalla edellisen kauden joukkueessaan Jukureissa. Toisella kaudellaan 2006–2007 Tuominen löi itsensä läpi SaiPassa. Hän teki runkosarjassa 40 ottelussa tehot 7+8=15. Tammikuussa 2007 Tuominen teki kaksivuotisen jatkosopimuksen SaiPan kanssa.


title: Joni Tuominen

text: Tuomisen pistemäärä nousi kaudella 2007–2008 16:een. Kaudella 2008–2009 pisteitä tuli 15. Tuominen teki tammikuussa 2009 vuoden mittaisen jatkosopimuksen SaiPan kanssa. Kausi 2009–2010 oli hänelle todellinen läpimurto. Tuominen teki edelliskautta kaksi kertaa paremmat tehot 8+22=30. Hän oli SaiPan tehokkain puolustaja ja sisäisen pistepörssin neljäs Scott Barneyn kanssa. SM-liigan puolustajien pistepörssissä Tuominen oli viides HPK:n Mikko Mäenpään, Lukon Tommi Kovasen ja JYPin Sami Vatasen kanssa. Runkosarjan lopulla saatu käsimurtuma päätti Tuomisen kauden 49 otteluun ja hän oli poissa taistelusta puolustajien pistepörssin voitosta. Tuominen teki tammikuussa 2010 kahden vuoden jatkosopimuksen SaiPan kanssa. Hänen perässään oli muitakin seuroja, mutta Tuominen halusi jatkaa SaiPassa.


title: Joni Tuominen

text: Kaudella 2010–2011 Tuominen ei vastannut häneen kohdistuneita odotuksia ja pisteitä tuli vain 16, mutta hän oli kuitenkin SaiPan eniten syöttöpisteitä tehnyt puolustaja 12 syötöllään. Seuraavan kauden Tuominen pelasi TPS:ssa. Hän pystyi pelaamaan vain 13 ottelua, ja hänen kautensa päättyi lonkkavammaan jo tammikuussa.


title: Joni Tuominen

text: TPS-kauden jälkeen Tuominen teki kaksivuotisen sopimuksen HPK:n kanssa. Tuominen edusti HPK:ta puolentoista kauden ajan ja teki pelaamissaan 32 ottelussa 7 tehopistettä. Hänet kaupattiin kesken kauden 2013–2014 Espoo Bluesiin, josta HPK sai hyökkääjä Teemu Rinkisen.


title: Joni Tuominen

text: Tuominen jätti Suomen pääsarjan syksyllä 2014, kun hän teki koesopimuksen Tšekin pääsarjaan nousseeseen HC Olomouciin. Olomoucista hän jatkoi toisen koesopimuksen kautta Saksan DEL2-liigan Dresdner Eislöweniin. Tuomisen ura jatkui yhden Dresden-kauden jälkeen kauden verran Puolan pääsarjassa STS Sanokissa. Sieltä hän siirtyi Britannian EPIHL-liigassa pelaavaan Manchester Phoenixiin.


title: Joni Tuominen

text: Tuominen ei pelannut koko kautta 2016–2017 Manchesterissa, vaan hän siirtyi kesken kauden monikansallisessa MOL-liigassa pelaavaan unkarilaiseen Miskolci Jegesmedvékiin. Tuomisen kausi päättyi MOL-liigan mestaruuteen. Hän ei kuitenkaan jatka joukkueessa.


title: Joni Tuominen

text: Keväällä 2010 Tuominen sai kutsun jääkiekon MM-leirille.


title: Olli Korkeavuori

text: Olli Korkeavuori (s. 26. elokuuta 1979 Riihimäki) on suomalainen jääkiekkoilija, pelipaikaltaan puolustaja. Hän edustaa Mestiksessä pelaavaa HCK:ta.


title: Olli Korkeavuori

text: Korkeavuori pelasi juniori-ikäisenä HPK:ssa, mutta ensimmäiset aikuisten ottelunsa hän pelasi Mestiksen Ahmoissa. HPK:hon hän palasi kesken kauden 2002–2003. Korkeavuori jatkoi seuraavallakin kaudella HPK:ssa, mutta hän kävi vuokralla myös FPS:ssa siirtyen loppukaudeksi Pelicansiin.


title: Olli Korkeavuori

text: Korkeavuoren pelaajaoikeudet siirtyivät kokonaan Pelicansiin 2004 tammikuun lopulla, kun HPK hankki Pelicansista Jani Keinäsen ja antoi vaihdossa Korkeavuoren lisäksi hyökkääjä Harri Suutarisen.


title: Olli Korkeavuori

text: Korkeavuori pelasi koko kauden 2004–2005 Pelicansissa. Seuraavalla kaudella hän pelasi Pelicansin lisäksi HPK:ssa ja Haukoissa muutamaan otteeseen lainapelaajana. Kaudella 2006–2007 Korkeavuori pelasi Pelicansissa 51 ottelua ja keräsi 107 jäähyminuuttia. Seuraavaksi kaudeksi hän palasi HPK:hon try-outin kautta. Loppukaudesta HPK myi puolustajan Ässiin, kun joukkue pyrki pääsemään ylimääräisistä pelaajistaan eroon.


title: Olli Korkeavuori

text: Korkeavuori jatkoi Ässissä myös kauden 2008–2009. Hän oli mukana pelaamassa liigakarsintoja Sportia vastaan. Mestis-seura Jokipojat hankki Korkeavuoren joukkueeseensa kaudeksi 2009–2010. Hän ei kuitenkaan pelannut Jokipojissa yhtään Mestis-ottelua, vaan siirtyi Allsvenskanin IF Björklöveniin. Kaudella 2010–2011 hän pelasi Mestiksen Jukureissa.


title: TV6 (Ruotsi)

text: TV6 on ruotsalainen Modern Times Groupin omistama nuorille tarkoitettu televisiokanava. Kanava aloitti lähetyksensä Ruotsissa 9. toukokuuta 2006 ja korvasi ZTV-kanavan. Kanava muistuttaakin monella tapaa Suomen Sub-kanavaa.


title: TV6 (Ruotsi)

text: TV6:n ohjelmistoon kuuluvat muun muassa Miehen puolikkaat, Chuck, Lain nimessä, Eureka, Family Guy, Ritari Ässä, Kovan onnen kundi, Rix MorronZoo, Simpsonit, Stargate Atlantis, , Kasvottomat sotilaat sekä Weeds.


title: Battlefield: Bad Company 2

text: Battlefield: Bad Company 2 on Digital Illusions CE:n ja Electronic Artsin maaliskuussa 2010 julkaisema ensimmäisen persoonan ammuntapeli. Peli julkaistiin edeltäjästään poiketen PlayStation 3:n ja Xbox 360:n lisäksi myös Windowsille. Peliin on myös julkaistu lisäosa "", joka julkaistiin joulukuussa 2010.


title: Battlefield: Bad Company 2

text: "Bad Company 2":ssa on 46 asetta, joita voidaan kustomoida yhteensä 200 erilaiseksi aseeksi noin 15 aseistusvariaatiolla. Ajoneuvoja on tarjolla 15, kuljetuskoptereista nopeisiin mönkijöihin. Korkein sotilasarvo pelissä on 50 (armeijakenraali, )


title: Battlefield: Bad Company 2

text: Suurimmasta osasta muista "Battlefield"-sarjan peleistä poiketen "Bad Company 2":ssa pelaaja ei voi mennä makuuasentoon ().


title: Battlefield: Bad Company 2

text: Pelissä on paranneltu ensimmäisestä osasta tunnettua ympäristön tuhoutumista. "Bad Company 2":ssa esimerkiksi kokonaisen talon voi romahduttaa kasaan kokonaan. Pelialueina on muun muassa sekä lumisia vuoristoja, viidakkoja että aavikkomaisia kenttiä. Aseiden ääniä ja käyttäytymistä on paranneltu ja yritetty saamaan jokainen ase ammuttaessa käyttäytymään eri lailla.


title: Battlefield: Bad Company 2

text:
DICE on ilmoittanut pelin Windows-version laitteistovaatimuksiksi seuraavat:
"Bad Company 2" sai positiivisen vastaanoton. GameRankings ja Metacritic antoivat PlayStation 3 versiolle 88.83% ja 88/100 pisteet, Xbox 360 versiolle pisteet 89.03% ja 88/100, PC versio sai pisteet 88.34% ja 87. iOS versio sai yleisesti huonommat arviot ja pisteinä olivat 73.33% ja 64/100.


title: Battlefield: Bad Company 2

text: Peliä on vahvasti verrattu . EuroGamerin Dan Whitehead sanookin, että "Battlefield: Bad Company 2" on hyvä haaste "Modern Warfare 2":lle.


title: Battlefield: Bad Company 2

text: "Battlefield: Bad Company 2: Vietnam" on 21. joulukuuta 2010 julkaistu moninpelilisäosa Battlefield: Bad Company 2 -videopeliin. Pelin tapahtumat sijoittuvat Vietnamiin.


title: Battlefield: Bad Company 2

text: Vietnam-lisäosa tuo mukanaan viisi uutta pelikenttää, 15 eri Vietnamin sodan aikaista asetta sekä kuusi tuohon aikaan käytettyä kulkuneuvoa. Hahmoilla on "Battlefield: Bad Company 2":een verrattuna uudet kommunikointiäänet sekä yhdysvaltalaisille että vietnamilaisille. Vanhojen aseiden lisäksi myös uusille lisäosan aseille on mahdollista kerätä tähtiä. Lisäosa tuo mukanaan myös uuden "Bad Company 2":sta poikkeavan soundtrackin, joka tarjoaa peliin kahden tunnin verran tyypillistä 1960-luvun aikaista musiikkia.


title: MM-rallikausi 2009

text: MM-rallikausi 2009 oli järjestyksessään 37. MM-rallikausi. Kausi alkoi 30. tammikuuta Irlannista ja päättyi 25. lokakuuta 2009 Walesin ralliin. Mestariksi selviytyi jo kuudennen kerran Sébastien Loeb voittaessaan kauden päätöskilpailun Walesin rallin. Toiseksi selviytyi suomalainen Mikko Hirvonen. Hän johti ennen päätöskilpailua pisteellä, mutta hävisi saman verran Walesin rallissa voittaneelle Loebille.


title: MM-rallikausi 2009

text: Kauden aikana ajettiin kaikkiaan 12 rallia, kolme vähemmän kuin edellisellä kaudella. MM-rallien kierrättämisestä johtuen ohjelmaan palasivat Irlannin, Kyproksen, Portugalin ja Puolan rallit ja kaudella 2008 ajetuista ralleista pois jäivät Monte Carlon, Ruotsin, Meksikon, Jordanian, Turkin, Saksan, Korsikan, Uuden-Seelannin ja Japanin osakilpailut.


title: Markkeriavusteinen valinta

text: Markkeriavusteinen valinta on jalostuksen työkalu, jolla voidaan tehostaa risteyttämistä. Eliön perimästä tutkitaan tiettyjä DNA-merkkejä eli markkereita, joista voidaan päätellä eliöllä olevia perinnöllisiä ominaisuuksia.


title: Markkeriavusteinen valinta

text: Markkerien avulla jalostusta voidaan nopeuttaa, kun eliön perimä voidaan tuntea jo varhaisessa vaiheessa, ennen kuin perinnölliset ominaisuudet näkyvät ilmiasussa. Lisäksi voidaan tuntea perinnöllinen ominaisuus, joka ei koskaan näy ilmiasussa esimerkiksi sukupuolen vuoksi. Voidaan vaikkapa tutkia, millaiset utareiden laadun geenit on sonnilla. Perinteinen menetelmä olisi tutkia sonnin naarasjälkeläisten ilmiasua, mutta markkerit voidaan tutkia sonnin alkiosta jo ennen kuin se on syntynytkään.


title: Markkeriavusteinen valinta

text: Intiassa jalostettiin markkeriavusteisella valinnalla hyviä aminohappoja sisältävä maissi (QPM, "quality protein maize" eli ’laatuproteiini-maissi’). Eri QPM-lajikkeita viljellään laajalti kehitysmaissa. Aminohappojen ilmentymistä koodaava geeni on resessiivinen, ja perinteinen tapa takaisinristeyttää QPM vaatii kymmenen sukupolvea. Molekyläärisillä markkereilla tunnistetaan suotuisan mutaation kantajakasvi, mikä nopeuttaa prosessia. Markkeriavusteisuus ei tässä tapauksessa herätä geenimanipulaation kritiikkiä, koska menetelmään ei liittynyt geenimanipulaatiota.


title: Markkeriavusteinen valinta

text: Markkereita tutkimalla voidaan määrittää eliön perinnöllisiä ominaisuuksia vaikeasti havaittavien ominaisuuksien osalta ja ympäristötekijöiden ilmiasua muuttavasta vaikutuksesta huolimatta.


title: Femmagaala

text: Femmagaala on vuodesta 2004 järjestetty vaihtoehtoinen musiikkipalkinto. Femma-palkinnot keskittyvät musiikin laaja-alaisuuteen: ”hyvää ja kuulemisen arvoista musiikkia tehdään edelleen kellareissa ja kämpillä ilman liiketoimintakonsulttien fläppitauluja ja vientistrategioita”. Gaalan periaatteena on, että ”vaikka artisti ei ole myynyt kybällä, voidaan se silti palkita femmalla”.


title: Femmagaala

text: Jaettavat palkinnot ja niiden nimet vaihtelevat vuosittain kuluneen vuoden aikana julkaisseiden artistien mukaan. Gaalan useimpina vuosina on kuitenkin jaettu Femma-palkinnot vuoden sooloartistille, heviartistille ja live-esiintymiselle sekä Yleisöfemma.


title: Femmagaala

text: Ensimmäinen Femmagaala järjestettiin 20. helmikuuta 2004. Tapahtuman perustaja Wallu Valpio on kertonut Femmagaalan juontuneen Emma-gaalassa vallinneesta ”Gimmel-overdosesta”. Gaala on pyritty järjestämään Emma-gaalaa edeltävänä iltana, mutta kyseisessä käytännössä on ilmaantunut ongelmia. Alun perin yhden illan kestävä gaala on kasvanut vuosien saatossa kaksipäiväiseksi festivaaliksi, jonka toisena iltana toteutetaan psykedelia-iltamat yhteistyössä Femmagaalan kanssa.


title: Femmagaala

text: Femmagaalan taustavaikuttajana on muun muassa Elävän musiikin yhdistys Elmu ry. Gaalan ovat juontaneet useita kertoja Silvia Modig ja Njassa.


Heroes of Might and Magic V: Hammers of Fate on vuoropohjaisen strategiapelin Heroes of Might and Magic V:n ensimmäinen lisäosa. Sen kehitti Nival Interactive ja julkaisi Ubisoft vuonna 2006.


title: Heroes of Might and Magic V: Hammers of Fate

text: Lisäosa sisälsi useita uusia parannuksia alkuperäiseen peliin. Huomattavin uudistus oli uusi kääpiöiden rotu "Fortress", joka käyttää riimu taikaa (riimutaika tarkoittaa, että taikojen tekemiseen käytetään resursseja manan sijaan). Pelissä on kolme uutta kampanjaa, jotka jatkavat alkuperäistä tarinaa. Neljätoista uutta artefaktia, kolme uutta olentoa sekä täydentävät kampanjasankarit on lisätty, kuten myös kauanodotettu kartta-/kampanjaeditori. Peliin lisättiin myös neljännestä osasta tutut karavaanit, yhtäaikaset vuorot moninpelissä, sekä random map generator, joka luo automaattisesti uuden tason toivomuksien mukaisesti. Lopuksi peliin lisättiin myös luopiot, jotka ovat alarotuja olemassa olevista roduista. Luopioita ei voi värvätä omaan armeijaan, mutta ne liittyvät huomattavasti tarinaan.


text: Yhtäaikaiset vuorot ovat uusi ominaisuus, jota voidaan käyttää moninpelissä siihen asti kunnes pelaaja ottaa jonkin vastapelaajan kanssa yhteen. Tämä on toteutettu nopeuttamaan peliä, sillä useasti moninpelin alussa pelaajat pelaavat erillään tekoälyä vastaan.


text:
Karavaanit ovat nopea tapa siirtää joukkoja kaupungista toiseen. Karavaaneille annetaan joukkoja, joita ne kuljettavat nopeaa tahtia kohti määränpäätään, mutta niitä ei voi erikseen ohjata matkan varrella. Vihollisen pelaajat voivat hyökätä karavaaneja vastaan.
Fortress sisältää tulella työskenteleviä kääpiöitä, jotka asuvat maanalaisessa kuningaskunnassa. Heidän erikoistaitonsa on riimutaika ja rodun pahimpia kilpailijoita ovat pimeän haltijat.


text: Tarina jatkuu jonkin ajan kuluttua Heroes of Might and Magic V:n tärkeimmistä tapahtumista (969-970 YSD). Isabel on palannut imperiumiinsa, mutta ihmiset puhuvat muuttuneesta kuningattaresta, ei samasta, joka meni Sheoghille. Isabel on julistanut itsensä pyhimykseksi ja vaatii itsestään käytettävän nimeä Saint Isabel (Pyhä Isabel). Godricin tytär Freyda lähetetään pysäyttämään kuningatar Isabelin kutsumat "kapinalliset". Freydan tehtävänä on noutaa nuori prinssi Andrei, ja hänet lähetetään hakemaan häntä kääpiöiden kaupungista Tor-Hrallista. Siellä Laszlo, Freydan liittolainen, hyökkää kääpiöiden kimppuun, kun Freyda on heidän kanssaan. Wulfstanin ystävällisestä sydämestä johtuen Freyda kuitenkin vapautetaan. Tästä lähtien Freyda ei enää taistele kuningattarensa puolesta. Hän saa selville, että hänen isänsä on siepattu ja uudelleenjärjestyy Duncanin avulla, joka auttaa häntä saamaan aluksen turvallisesti kuljettamaan hänet valtakuntaan.


text: Tor-Hrallin hyökkäys jättää kääpiöt hieman järkyttyneiksi. Wulfstanilla ja hänen veljellään Rolfilla on vastakkaisia näkemyksiä, joten Rolf liittoutuu itseensä kuningattaren kanssa, kun taas Wulfstan taistelee omia taisteluitaan. Tämän riita-asian takia Wulfstan päätyy montaa kääpiötä vastaan, mutta monet kääpiöt kokoontuvat hänen avukseen omien erehtensä jälkeen. Tämän seurauksena Wulfstanin vaikutus kääpiöiden keskuudessa kasvaa. Lopulta Wulfstan kokoontuu ystävänsä Duncanin kanssa ja yhdessä he järjestävät houkutuksen Freydan matkan turvallisuuden varmistamiseksi. Tor-Hrallin kaupunki vallataan takaisin Wulfstanin nimeen. Pian tämän jälkeen Freyda kohtaa kuolettavasti haavoittuneen Godricin, joka kehoittaa Freydaa jatkamaan taistelua ja kuolee Freydan käsivarsille. Elrath ottaa Godricin hengen huostaansa antaen Freydalle lahjan. Freydan huutaessa Lazlon nimeä, Laszlo kuolee.


text: Ylaya on lain pitäjä ja Malassan tytär pyytää häntä selvittämään, mitä rituaalia Soulscar-klaani, joka ei seuraa Malassaa harjoittaa. Kun Ylaya havaitaan, hän pakenee ja etsii Raelagin, joka on ollut kateissa kuukausia. Hän löytää hänet Isabelin kanssa ja huomaa, että tämä Isabel on todellinen Isabel ja kuningatar on itse asiassa succubus Biara, joka on säästynyt jo useaan otteeseen. Tehtyään liiton Black Dragonien kanssa, Ylaya kukistaa suuren osan Soulscar-klaanista, ja Dark Elf -klaanit voivat siis olla tilapäisesti rauhassa. Vaikka rauha kestää, Ylayalla ja Raelagilla on yksi vihollinen vähemmän. Ennen viimeistä taistelua Raelag erkanee ryhmästä saavuttaakseen jotain, joka auttaa sodassa. Ylaya, Freyda, Duncan, Wulfstan ja Isabel kokoontuvat yhteen ja yhdistävät voimansa vallatakseen Tor-Hrallin lopullisesti. Kuningas Tolghar tapetaan taistelun aikana ja Imperiumin joukot nähdään vetäytymässä. Ylivoimaisen taistelun jälkeen paljastuu, että arkkipiispa Alaric palvelee edelleen Biaraa. Raelag nähdään puhumassa Tierun hengen kanssa jotain idästä ja oletetaan, että tämä on suora viittaus örkkeihin, jotka esitellään idän heimoina.


text: Pelissä on myös viisi lisäkampanjaa, joita voi pelata multiplayerissa.


text: Narxes antaa Zehirille käärön, jonka hän uskoo olevan peräisin Cyrusilta itseltään. Zehir alkaa uskoa isänsä olevan elossa ja matkaa Ring of the Unrepentant-sormuksen avulla paikalle, jossa hänen isänsä kuoli Markalin toimesta. Zehir kohtaa isänsä, mutta alkaa epäillä tämän puheita. Cyrus paljastuukin Markalin hengeksi, joka kertoo siirtäneensä sielunsa Zehirin käyttämään sormukseen selviytyäkseen. Zehir taistelee Markalia vastaan ja tuhoaa hänet lopullisesti. Zehir pettyy siitä ettei voinut pelastaa isäänsä eikä löytänyt mitään merkkejä hänestä ja palaa Hopeakaupunkeihin.


text: Findan on palannut Irollaniin, mutta huomaa että Irollan on joutunut piirityksen kohteeksi. Gaian kertoo Findanille että Pimeät haltijat ovat vallanneet kaupungit ja druidit kutsuvat elementaaleja puolustamaan kaupunkeja muilta haltijoilta. Findan joutuu vapauttamaan vallatut kaupungit yksi kerrallaan ja tuhoamaan kaupungeissa olevat elementaalit ja kukistamaan pimeiden haltijoiden päällikön Yrbethin. Tämän jälkeen Gaian ehdottaa Findania uudeksi kuninkaaksi, mutta Findan kieltäytyy sanoen olevansa väsynyt kaikista taisteluista ja tarvitsevansa lepoa.


text: Haegeirin kuoltua, Hrolf ehdottaa Tolgharia uudeksi kuninkaaksi. Tolghar suostuu ehdotukseen ja valtaa pääkaupungin Icegerdin ja kukistaa kaksi muuta kilpailijaansa tullen uudeksi kuninkaaksi. Hrolf onnittelee Tolgharia voitosta ja sanoo että hänen tarvitsee vain olla rehellinen niin kukaan ei enää taistele häntä vastaan.


text: Kha-Belethin kuoltua, Veyer aikoo ryhtyä Sheoghin uudeksi hallitsijaksi ja saavuttaakseen tämän hänen pitää saada haltuunsa kolme artefaktia ja oppia Gating-taidon salaisuudet.


text: Giovanni, korkea arvoinen necromancer haluaa saada enemmän valtaa ja maata, joten hän värvää Lady Ornelian avukseen valtaamaan Hopeakaupungit. Vastineeksi Giovanni lupaa ryhtyä Ornelian mentoriksi. Ornelian avulla Giovanni valtaa kaupungit ja toteuttaa lupauksensa paljastaen kaikki tietonsa Ornelialle.


title: Vysoké Tatry

text: Vysoké Tatry, suom. Ylä-Tatra, on kaupunki Slovakiassa Prešovin alueella. Kaupungin pinta-ala on 379,9 neliökilometriä, ja sen väkiluku on 4 718 (2006). Kaupunki perustettiin vuonna 1947, ja sen virallinen nimi vuoteen 1999 oli Starý Smokovec, joka on myös yksi kunnan merkittävimmistä asutuskeskuksista.


title: Vysoké Tatry

text: Kaupunki perustettiin 1990 nimellä Starý Smokovec uudestaan, ja vuonna 1999 se nimettiin Vysoké Tatryksi. Jo 1947–1960 oli kuitenkin ollut vähän suuremmalla alueella Vysoké Tatryn kunta. Myös vuosina 1964–1990 oli entisen yhtenäisen kunnan alueen erillisillä kunnilla (Starý Smokovecilla oli kaupungin asema) edelleen yhteinen hallinto Starý Smokovecissa.


title: Vysoké Tatry

text: Vysoké Tatry sijaitsee Tatravuorilla Ylä-Tatraksi kutsutussa vuoriston osassa, jonka slovakiankielisestä nimestä kaupunki on saanut nykyisen nimensä. Vysoké Tatry sijaitsee Ylä-Tatran keskisessä osassa, ja se muodostuu 15:stä alkujaan itsenäisestä osasta. Vysoké Tatry on Tatravuorten suosituimpia matkailukohteita.


title: Vysoké Tatry

text: Vysoké Tatry on suosittu talviurheilukeskus. Kaupunkiin kuuluvassa Štrbské Plesossa on järjestetty useita maastohiihtokilpailuita. Siellä käytiin muun muassa vuoden 1970 maailmanmestaruuskilpailut.


title: Kokemäen vaakuna

text: Kokemäen kunnanvaakuna on saanut aiheensa piispa Henrikin toiminnasta Kokemäenjokilaaksossa 1100–luvun puolessavälissä.


title: Kokemäen vaakuna

text: Vaakunan on suunnitellut Gustaf von Numers, ja se vahvistettiin käyttöön 4. helmikuuta 1953. Vaakunan selitys on ”sinisessä kentässä hopeinen, kultapäärmeinen ja -nauhainen piispanhiippa”.


title: Vydrica

text: Vydrica () on 17 kilometrin pituinen joki Slovakian lounaisosassa. Se saa alkunsa Pikku-Karpaattien vuoristosta ja laskee Bratislavassa Karlova Vesin kaupunginosassa Tonavaan. Joki virtaa Bratislavan metsäpuiston halki, ja sen varrella on lisäksi Natura 2000 -alueita.


title: Luettelo Suomen maajoukkueessa A-maaotteluita pelanneista jalkapalloilijoista

text: Tämä on luettelo Suomen maajoukkueessa pelanneista jalkapalloilijoista. Luettelo sisältää kaikki miesten ja naisten A-maaotteluita pelanneet pelaajat Palloliiton tilastojen mukaisesti.


text: Miesten maajoukkueen tilastoissa on mukana maaotteluita, jotka Palloliitto noteeraa A-maaotteluiksi, mutta eivät täytä Fifan määritelmää. Tällaisia otteluita ovat olympiajoukkueen pelaamat maaottelut vuosilta 1979–1988 sekä useat vuosina 1951–1975 pelatut maaottelut, joissa vastustajana on ollut joko amatööri- tai B-maajoukkue. Kaikkiaan näitä otteluita on 47. Naisten maajoukkueen osalta Palloliiton ja Fifan tilastot ovat yhtenevät.


text: Miesten maajoukkueen ottelumäärätilastoon on laskettu 60 v juhlaottelussa pelanneet (20.6.1967 vahvistettu Suomi–Neuvostoliitto). Tilastossa ei ole mukana Fifan virallisena maaotteluna pitämää 15.2.1995 pelattua maaottelua Trinidad & Tobago – Suomi (2–1).


text: Miehet pelasivat ensimmäisen virallisen maaottelun 22. lokakuuta 1911 Ruotsia vastaan. Vuoden 2008 loppuun mennessä maajoukkue on pelannut 693 maaottelua, joissa on esiintynyt 662 pelaajaa. Sataan maaotteluun ovat yltäneet Jari Litmanen, Sami Hyypiä, Jonatan Johansson ja Ari Hjelm. Litmanen on parhaana suomalaisena maailmassa eniten maaotteluita pelanneiden listalla jaetulla sijalla 21 ja eniten maaleja tehneiden listalla jaetulla sijalla 137.


text: Naiset pelasivat ensimmäisen virallisen maaottelun 25. elokuuta 1973 Ruotsia vastaan. Vuoden 2008 loppuun mennessä maajoukkue on pelannut 240 maaottelua, joissa on esiintynyt 196 pelaajaa. Sataan maaotteluun ovat yltäneet Laura Österberg Kalmari, Sanna Valkonen, Anne Mäkinen, Jessica Julin ja Anna-Kaisa Rantanen. Österberg Kalmari on parhaana suomalaisena maailmassa eniten maaotteluita pelanneiden listalla jaetulla sijalla 67.


text:
"Luettelossa aktiivisia maajoukkuepelaajia ovat viimeisen vuoden aikana pelattuihin maaotteluihin nimetyt pelaajat. Päivitetty 12.9.2012."
"Tilastot päivitetty 16.7.2013 asti."


title: H’K Homel

text: H’K Homel (, ) on vuonna 2000 perustettu jääkiekkoseura Valko-Venäjän Homelin kaupungista (ven. "Gomel"), joka pelaa maan pääsarjassa Ekstraligassa. Homel on voittanut Valko-Venäjän mestaruuden kerran vuonna 2003. Joukkue pelaa kotiottelunsa Homelin Urheilupalatsissa.


title: Hyypänjokilaakso

text: Hyypänjokilaakso (myös Hyypänlaakso) on Hyypässä Kauhajoella sijaitseva etelä–pohjoissuuntainen kallioperän murroslaakso. Alueen pinta-ala on 5 500 hehtaaria. Pituutta laaksolla on noin 20 kilometriä ja leveyttä noin kaksi kilometriä. Syvyyttä on 80–100 metriä. Hyypänjokilaakso on valtakunnallisesti merkittävä maisema-alue. Hyypänjokilaakso sijaitsee Kauhajoen keskustan eteläpuolella kantatie 44:n varrella. Laaksossa virtaa Kauhajoki eli Hyypänjoki, joka on yksi Kyrönjoen kolmesta päähaarasta. Laakso muuttuu syvemmäksi ja jyrkkärinteisemmäksi, mitä etelämmäksi mennään. Myös maisema muuttuu vaihtelevammaksi. Hyypänjokilaakson alueella sijaitsee paikoin jopa 20 metriä syvä Katikankanjoni.


title: Hyypänjokilaakso

text: Hyypänjokilaaksossa on yhtenäistä asutusta ja viljelyksiä 20 kilometrin matkalla. Asutus on muodostunut pääasiassa laakson rinteiden yläosiin. Kylän rakenne on perinteinen, vaikkakin rakennuskanta ei ole kovin vanhaa. Viljelykset puolestaan laskeutuvat loivasti laakson pohjalla virtaavaa Kauhajokea kohti. Hyypänjokilaakson reunamilla sijaitsee metsäisiä selänteitä sekä soita.


title: Hyypänjokilaakso

text: Hyypänjokilaakso on muodostunut satojen miljoonien vuosien kuluessa. Laakson pohjalta, kymmeniä metrejä paksun maakerroksen alta on seismisillä luotauksilla löydetty ruhjevyöhyke. Ruhjevyöhykkeessä kallioperä on kauttaaltaan rikki, ja tämän ruhjeen ympärille luonto on kulutustyöllään muodostanut Hyypänjokilaakson. Vähintään kilometrin paksuinen jää on vähintään neljä kertaa kulkenut laakson poikki pohjoisesta kohti etelää. Samalla jää on muodostanut Hyypänjokilaaksosta U-laakson. Jää myös kulutti murroksen rikkomaa kalliota. Viime jääkauden viimeiset jäät vetäytyivät laakson alueelta noin 9 300 vuotta sitten. Hyypänjokilaakso oli jääkauden jäljiltä vielä noin 8 500 vuotta sitten merenlahti, Hyypänlahti. Se ulottui nykyisen Kauhajoen keskustan kohdalta Kauhajärvelle saakka.


title: Hyypänjokilaakso

text: Hyypänjokilaakson reuna-alueilla on asuttu jo kivikaudella, mistä ovat todisteina kahdeksan ajalta 6 500 eaa. löydettyä asuinpaikkaa. Asuinpaikat on löydetty noin 110 metrin korkeudelta eli sen aikaisen merenrannan tienoilta. Kauhajärven alueelta, 145–150 metrin korkeudesta on löytynyt myös kivikautinen asuinpaikka. Asuinpaikoilta on löydetty esimerkiksi reikäkiviä, kivikirveitä ja keihäänkärkiä. Tuon ajan asukkaat hankkivat elantonsa metsästämällä lintuja, majavia, peuroja, hirviä, piennisäkkäitä sekä mereltä hylkeitä. He myös kävivät merellä kalastamassa. Lopulta nykyisen Hyypänjokilaakson alue oli maankohoamisen ansiosta kokonaan kuivaa maata. Samoihin aikoihin asutus alkoi harventua ja hävisi sittemmin kokonaan. Asutuksen kadottua alkoi alueelle vähitellen muodostua puroja, jokia ja lähteitä. Kauhajoen eteläosassa sijaitseva Kauhajärvi oli noihin aikoihin kooltaan huomattavasti suurempi. Kauhajärvi puhkaisi hiekkakankaiden ja Pitkäkosken kautta laskujoen Hyypänjokilaaksoon. Samoihin aikoihin oli nykyisen Kauhajoen ja Karvian rajalla alkanut muodostua Kauhaneva, jossa muodostuneesta lähteestä sai alkunsa pieni Katikanluoma. Tämä luoma on alajuoksullaan uurtanut hienohiekkakerroksiin jopa 20 metrin syvyisen Katikankanjonin.


title: Hyypänjokilaakso

text: Tuhansien vuosien kuluttua Hyypänjokilaaksoon saapui lappalaisia, joiden jälkeen saapui suomalaisia. Lappalaiset vetäytyivät pohjoisemmaksi. Sittemmin laaksosta tuli Satakunnasta ja Hämeestä sekä Kyrönjoen alajuoksulta tulleiden metsästäjien nautinta-aluetta. Nautinta-alueen raja oli pieni, Hyypänjokilaaksossa Kauhajokeen laskeva, Rauhaluoma. Rauhaluoman merkityksestä kertonee se, että vielä 1600-luvullakin se merkittiin karttoihin, vaikka suurempia ja merkittävämpiä Kauhajoen sivuhaaroja ei merkitty. Pysyvä asutus laaksossa alkoi vasta 1500-luvun loppupuolella, kun Ruotsin kuningas Kustaa Vaasa julisti erämaat ja autiotalot kruunun omaisuudeksi. Ensimmäiset Hyypänjokilaakson talot olivat 1500-luvulla perustetut Rauska, Korhonen ja Havunen. Alue sai asukkaita Satakunnasta, alempaa Kyrönjoen varresta ja jopa Savosta. Asutustoiminta hiljeni 1600-luvun lopulla johtuen Ruotsin käymistä suurvaltasodista, mutta alkoi kiihtyä jälleen vuosisadan loppupuolella. Jälleen vuosina 1700–1721 käyty suuri Pohjan sota lopetti Hyypänjokilaakson asuttamisen pitkäksi ajaksi. Alueelle alettiin 1800-luvulla perustaa torppia sekä halkoa taloja. Vielä toisen maailmansodan jälkeenkin alueella esiintyi uudisraivausta. Kauhajoen yläjuoksulla päin on yhä raivaamatonta viljelykseen kelpaavaa maata. Siellä viljelykseen otetut lohkot seuraavat tilusrajoja, kun taas alempana Hyypänjokilaaksossa viljelysmaa seuraa moreenialueiden rajoja. Hyypänjokilaakson yläosassa asutus on alaosaa harvempaa. Alueella on säästynyt vanhoja talonpoikaistaloja vähän. Laakson pohjoisosassa, Havuskylässä, sijaitseva Hämes-Havunen on arvokkain rakennus. Siellä on säilynyt lähes täydellinen umpipiha. Hämes-Havunen oli aikoinaan kestikievari, ja se oli viimeinen Pohjanmaan puolella sijainnut talo ennen Satakuntaa. Pääasiassa laakson rakennukset on rakennettu 1950-luvulla. Rakennukset on kuitenkin rakennettu perinteisille rakennuspaikoille.


title: Hyypänjokilaakso

text: Hyypänjokilaakson tärkein elinkeino on maatalous, erityisesti karjankasvatus, rehuviljan ja nurmen viljely. Aikaisemmin metsästyksellä, kalastuksella, metsänhakkuilla sekä tervanpoltolla on saatu lisäansioita. Alueelta on kuljetettu Pohjanlahden rannikolle Kristiinankaupunkiin mastopuita, tervaa sekä lankkuja. Hyypänjokilaakson alueen kanjonimaiset luomien notkot ovat viljelykseen kelpaamattomia, joten ne ovat toimineet karjan laitumena sekä niittyinä. Karja laiduntaa enää nykyisin vain neljässä notkossa.


title: Hyypänjokilaakso

text: Hyypänjokilaakson maaperä muodostuu paksusta kerroksesta hiesua, hiekkaa ja savea. Tosin saven määrä vähenee, mitä kauempana etelässä, Kauhajoen latvoilla, ollaan. Hyypänjokilaaksoa seurailee muinainen, 50 000 vuotta vanha harjujakso. Tätä jaksoa noin 10 000 vuotta sitten päättynyt viimeisin jääkausi ei kyennyt kokonaan tasoittamaan. Esimerkiksi keskellä laaksoa, Kauhajoen vieressä sijaitseva noin 100 000 vuotta sitten muodostunut Hyypänmäki on osa tätä harjujaksoa. Myös nuorempi harjumuodostuma seurailee Hyypänjokilaaksoa.


title: Hyypänjokilaakso

text: Laakson reunojen moreeniselänteiden kasvillisuus koostuu pääasiassa mäntykankaista. Joitain lehtojakin on jyrkillä joenvarren törmillä. Pääasiassa nämä jokitörmät on aikoinaan raivattu laidunniityiksi.


title: Hyypänjokilaakso

text: Hyypänjokilaakson länsirinteellä sijaitsee Pahalähde, josta pulppuaa pohjavettä voimakkaalla paineella. Nykyisin Pahalähde on ympäröity aidoilla ja sen vesi on otettu Kauhajoen kaupungin käyttöön. Pahalähteen laskujoki on pieni Pahaoja.


title: Hyypänjokilaakso

text: Vuonna 1999 tehtiin Hyypänjokilaakson kulttuurimaiseman luontoselvitys, jonka mukaan alueelta löytyi yksi suojeltava nisäkäs, liito-orava. Sillä oli monia reviirejä laakson alueella. Laakson pesivistä lintulajeista 46 oli erityishuomiota kansallisesti, Euroopan laajuisesti tai maailmanlaajuisesti kaipaavaa. Hyypänjokilaaksossa tavattiin myös paikallisesti harvinaisia kasvilajeja, kaloja sekä hyönteisiä. Alueelta löytyi viitasammakkoa, joka on erityistä suojelua Euroopan unionissa vaativa sammakkoeläin. Hyypänjokilaakson hyönteislajeista koskikorento on luokiteltu Suomessa silmälläpidettäväksi.


title: Hyypänjokilaakso

text: Hyypänjokilaaksossa tavattiin luontoselvitystä tehtäessä yksi maailmanlaajuisesti uhanalainen ja Suomessa vaarantunut lintulaji eli ruisrääkkä. Lintudirektiiveillä suojeltavia lajeja olivat mehiläishaukka, kurki, liro, huuhkaja, sinisuohaukka, pyy, mustakurkku-uikku, palokärki, peltosirkku, pikkulepinkäinen, suokukko, luhtahuitti, metso, varpuspöllö ja ruisrääkkä. Euroopan laajuisesti uhanalaisia lintuja olivat sinisuohaukka, peltosirkku, pikkulepinkäinen, isolepinkäinen, huuhkaja, liro, jouhisorsa, tuulihaukka, kurki, teeri, peltopyy, kiuru, leppälintu, harmaasieppo, haarapääsky ja törmäpääsky. Selvityksen mukaan alueella oli 12 Suomen erityisvastuulintulajia Euroopan unionissa. Lajit olivat sinisuohaukka, huuhkaja, varpuspöllö, helmipöllö, jouhisorsa, teeri, metso, valkoviklo, kurki, käenpiika, mustakurkku-uikku ja isokäpylintu. Suomen alueella silmällä pidettäviä lintulajeja olivat peltopyy, tuulihaukka ja nuolihaukka. Hyypänjokilaakson ympäristöä indikoivat lintulajit olivat puolestaan lapasorsa, isokuovi, suokukko, luhtahuitti, naakka, ruisrääkkä, metso, peltopyy, jänkäkurppa, mustakurkku-uikku, kurki, punavarpunen, viitakerttunen, palokärki, varpuspöllö, kanahaukka, tuulihaukka, puukiipijä, haarapääsky, kulorastas, kultarinta, kivitasku, hemppo, kottarainen, pensastasku, mustapääkerttu, riekko, pikkulepinkäinen, pohjansirkku ja pensassirkkalintu.


title: Hyypänjokilaakso

text: Hyypänjokilaakso on valtakunnallisesti merkittävä maisema-alue Suomen valtioneuvoston 5. tammikuuta 1995 tekemän päätöksen mukaisesti. Hyypänjokilaakson eteläosassa sijaitseva Kolmentuulenlakki kuuluu osana Kauhanevan–Pohjankankaan aluetta Natura 2000 -verkoston piiriin.


title: Aatelinen (albumi)

text: Aatelinen on dancehall-artisti Lord Estin esikoisalbumi, joka julkaistiin vuonna 2002. Albumilta julkaistiin singlet "Viskit ja rommit", "Talvi" ja "Linko". Ensimmäinen single soi Radiomafian (Nykyään YleX) -kanavalla, ja sai hyvää palautetta. Kappaleella "Pohjolan äijä" esiintyvät vierailevina tähtinä Ezkimo, B.O.W. ja Paleface.